title: Alexa Vega

text: Alexa Ellesse PenaVega (o.s. Vega; s. 27. elokuuta 1988 Miami, Florida) on yhdysvaltalainen näyttelijä. Hänet tunnetaan muun muassa Carmen Cortezin roolista "Spy Kids" -elokuvasarjassa, jonka osat ilmestyivät vuosina 2001, 2002, 2003 ja 2011. Muita elokuvia, joissa Vegalla on ollut rooleja, ovat muiden muassa "Sleepover" (2004) ja "Repo! The Genetic Opera" (2008).


title: Alexa Vega

text: Vega syntyi Miamissa ja aloitti uransa televisiossa jo vuonna 1993. Elokuvadebyytti tapahtui 1994. Hänen isänsä on kolumbialainen. Hänen siskonsa Makenzie Vega on myös näyttelijä. Vega on myös toiminut laulajana. Elokuvassa "Spy Kids 2" hän laulaa kappaleensa "Isle of Dreams" ja elokuvassa "Spy Kids 3" kappaleen "Game Over".


title: Adrian Shaw

text: Adrian Shaw (s. 2. tammikuuta 1947 Lontoo, Iso-Britannia) on brittiläinen basisti, joka on soittanut monissa underground- ja psykedelia-yhtyeissä.


title: Adrian Shaw

text: Hän aloitti uransa 1960-luvulla ja yhtyeitä joissa hän on ollut mukana ovat mm. Hawkwind, The Deviants, Magic Muscle ja Bevis Fond. Shaw on tehnyt yhteistyötä myös Country Joe McDonaldin ja Arthur Brownin kanssa. Hän on levyttänyt myös sooloalbumeja ja hän on osa-omistajana Woronzow Records-levy-yhtiössä.


title: Pauliina Sykkö

text: Pauliina Sykkö, nyk. Kemppainen (s. 28. huhtikuuta 1981) on entinen suomalainen näyttelijä. Hän nousi tähteyteen Roosa-Maaria "Roope" Ruususen roolista televisiosarjassa "Ruusun aika" (1990–1991). Kyseessä oli yksi tuon ajan suosituimmista suomalaisista lapsirooleista. Sen jälkeen Sykkö kuitenkin jätti näyttelemisen keskittyäkseen ratsastusharrastukseensa.


title: Pauliina Sykkö

text: Sykkö esiintyi vauvasta saakka lapsimallina. Hän pääsi vartuttuaan opiskelemaan sosiologiaa Jyväskylän yliopistoon.


title: Pauliina Sykkö

text: Toimittaja Sami Sykkö on nykyään luokanopettajana työskentelevän Pauliina Sykön isoveli.


title: Ted Schroeder

text: Frederick Rudolph ”Ted” Schroeder (20. heinäkuuta 1921 Newark, New Jersey – 26. toukokuuta 2006 La Jolla, Kalifornia) oli yhdysvaltalainen tennispelaaja, joka voitti urallaan sekä Wimbledonin että Yhdysvaltain mestaruuskilpailuiden kaksinpelimestaruuden. Hänet hyväksyttiin International Tennis Hall of Fameen 1966.


title: Ted Schroeder

text: Ystävänsä Jack Kramerin kanssa Schroeder muodosti menestyksekkään nelinpeliparin, joka voitti Yhdysvaltain mestaruuskilpailut 1940, 1941 ja 1947. Lentolyöntipelissä erityisen taitava Schroeder oli mukana voittamassa neljää Davis Cupia Yhdysvalloille. Vuoden 1946 Davis Cup -finaalissa hän ja Kramer pelasivat kaikki ottelut.


title: Ted Schroeder

text: Vuonna 1949 kylmäsäilytyslaitteisiin erikoistuneen yrityksen varapääjohtajaksi nimetty Schroeder pysytteli koko tennisuransa ajan amatöörinä eikä ryhtynyt ammattilaiseksi lukuisista tarjouksista huolimatta. Osallistuessaan Wimbledonin turnaukseen 1949 ensimmäisen ja ainoan kerran hän sai lempinimen ”Lucky Ted” () voitettuaan useita viisieräisiksi venyneitä kamppailuita.


title: Ted Schroeder

text: Ted Schroeder kuoli syöpään 26. toukokuuta 2006 La Jollassa, Kaliforniassa. Schroeder oli tuolloin 84-vuotias. Hänen poikansa John on golfammattilainen.


title: Anna-Maija Viitanen

text: Anna-Maija Viitanen (o.s. "Pentti", s. 21. huhtikuuta 1947 Varkaus) on suomalainen kääntäjä. Hän on suomentanut englannista ja ranskasta kauno- ja tietokirjallisuutta, lasten- ja nuortenkirjallisuutta sekä viihdekirjallisuutta.


title: Anna-Maija Viitanen

text: Viitanen on koulutukseltaan filosofian maisteri. Hän on työskennellyt freelance-suomentajana vuodesta 1976.


title: Anna-Maija Viitanen

text: Viitanen on ollut Suomen kääntäjien ja tulkkien liiton liiton hallituksen jäsen vuosina 1996–1997 ja kirjallisuuden kääntäjien jaoston puheenjohtaja.


title: Allie Grant

text: Allie Grant (s. 14. helmikuuta 1994) on yhdysvaltalainen näyttelijä. Hänet tunnetaan vuonna 2005 aloittamastaan Isabelle Hodesin roolista televisiosarjassa "Weeds"; lisäksi hänet on nähty sarjoissa "Zackin ja Codyn viiden tähden elämää" ja "That's So Raven". Elokuvadebyyttinsä hän teki "Fanboysissa" (2008).


title: James Neal

text: James Neal (s. 3. syyskuuta 1987 Oshawa, Ontario) on kanadalainen jääkiekkoilija, pelipaikaltaan laitahyökkääjä. Hän pelaa NHL-liigan Calgary Flamesissa.


title: James Neal

text: Ennen ammattilaisuraansa Neal pelasi OHL-junioriliigan Plymouth Whalersissa. Hän pelasi kausien 2003–2004 ja 2006–2007 välillä 187 OHL:n runkosarjaottelua, joissa hän teki 173 tehopistettä (68 maalia ja 105 syöttöpistettä), ja 37 pudotuspeliottelua, joissa hän teki 43 tehopistettä (23 maalia ja 20 syöttöpistettä). Eniten pisteitä hän keräsi runkosarjakaudella 2006–2007, jolla hän teki 65 tehopistettä, 27 maalia ja 38 syöttöpistettä, 45:ssä ottelussa. Vuonna 2007 Neal oli johdattamassa Whalersia OHL:n mestaruuteen, J. Ross Robertson Cupin voittoon. Hän oli OHL:n pudotuspelien 2007 kuudenneksi paras pistemies ja neljänneksi paras maalintekijä tehtyään 20:ssä ottelussa tehot 13 maalia ja 12 syöttöpistettä. Memorial Cup -turnauksessa toukokuussa 2007 Neal teki kuudessa ottelussa viisi maalia ja antoi yhden maalisyötön. Hän oli turnauksen paras maalintekijä ja neljänneksi paras pistemies.


title: James Neal

text: Neal sai NHL-varauksen, kun Dallas Stars varasi hänet numerolla 33 toisella kierroksella. Hän aloitti ammattilaisuransa vuonna 2007 ja pelasi koko kauden 2007–2008 Starsin silloisen farmiseuran Iowa Starsin riveissä AHL-liigassa. Hän teki 62:ssa ottelussa 37 tehopistettä, 18 maalia ja 19 syöttöpistettä.


title: James Neal

text: Neal pelasi ensimmäisen NHL-ottelunsa 10. lokakuuta 2008, jolloin Dallas Stars kohtasi kotiottelussa Columbus Blue Jacketsin. Hän teki Blue Jacketsin 5–4-jatkoaikavoittoon päättyneessä ottelussa Starsin 2–1-johtomaalin. NHL-uransa ensimmäisen maalisyötön hän antoi 15. lokakuuta Starsin kotiottelussa Nashville Predatorsia vastaan, joka päättyi Starsin 6–4-voittoon. Neal ja B. J. Crombeen syöttivät Mike Modanon tekemän 1–1-tasoitusmaalin. Neal teki tulokaskaudellaan yhteensä 37 tehopistettä, 24 maalia ja 13 syöttöpistettä, 77:ssä runkosarjaottelussa. Hän oli toiseksi paras maalintekijä sekä joukkueensa sisällä että NHL:n tulokaspelaajien joukossa.


title: James Neal

text: Neal siirtyi helmikuussa 2011, kesken kauden 2010–2011, Pittsburgh Penguinsiin pelaajakaupan kautta. Hänen lisäkseen Penguinsiin siirtyi puolustaja Matt Niskanen, kun Stars sai vaihdossa puolustaja Alex Goligoskin. Kaudella 2011–2012, ensimmäisellä täydellä Penguins-kaudellaan, Neal oli joukkueensa toiseksi paras maalintekijä ja pistemies Jevgeni Malkinin jälkeen tehtyään 80:ssä runkosarjaottelussa tehot 40 maalia ja 41 syöttöpistettä, yhteensä 81 tehopistettä. Hän sijoittui tuolla kaudella NHL:n maalipörssin neljänneksi ja tuli kauden jälkeen nimetyksi .


title: James Neal

text: Neal siirtyi 27. kesäkuuta 2014, samana päivänä, kun järjestettiin, Nashville Predatorsiin pelaajakaupan kautta. Penguins sai vaihdossa kaksi hyökkääjää, Patric Hörnqvistin ja Nick Spalingin.


title: James Neal

text: Neal oli voittamassa kultaa jääkiekon nuorten maailmanmestaruuskilpailuissa 2007, jotka pelattiin Ruotsissa. Hän jäi pelatuissa kuudessa ottelussa tehopisteittä. Hän pelasi myös vuoden 2005 alle 18-vuotiaiden jääkiekon maailmanmestaruuskilpailuissa, joissa Kanada jäi hopealle. Neal teki kuudessa ottelussa yhden maalin ja antoi yhden maalisyötön. Aikuisten jääkiekon maailmanmestaruuskilpailuissa hän debytoi vuonna 2009, jolloin ne pelattiin Sveitsissä. Hänen kisansa jäivät kesken silmävamman vuoksi. Kanada voitti noissa kisoissa hopeaa. Neal oli mukana Kanadan MM-joukkueessa myös vuonna 2011.


title: Steve Swindells

text: Steve Swindells (s. 21. marraskuuta 1952 Ipswich, Iso-Britannia) on brittiläinen kosketinsoittaja.


title: Steve Swindells

text: Swindells aloitti uransa 1970-luvun alkupuoliskolla ja julkaisi ensimmäisen sooloalbuminsa "Messages" vuonna 1974 kuitenkaan saamatta isompaa menestystä huolimatta albumin nimekkäästä vierailijakaartista. Tämän jälkeen hän liittyi kevyttä popmusiikkia soittaneeseen Pilot-yhtyeeseen, joka oli nauttinut menestystä singlelistoilla. Swindells oli mukana yhtyeen viimeiseksi jääneellä "Two's A Crowd" -albumilla.


title: Steve Swindells

text: Seuraavaksi osoitteeksi muodostui menestynyt space rock -yhtye Hawkwind, joka tuolloin toimi väliaikaisesti nimellä Hawklords. Yhtye levytti albumin "25 Years On" ja teki kiertueen Isossa-Britanniassa 1978. Swindells lähti yhtyeestä kesällä 1979. Hän oli tuolloin kirjoittanut kappaleen "Shot Down In The Night", jonka Hawkwind levytti myöhemmin ilman Swindellsiä saaden pienehköä listamenestystä. Myös Swindells levytti oman version kappaleesta.


title: Steve Swindells

text: Vuonna 1980 hän julkaisi toisen sooloalbuminsa "Fresh Blood", jolla mukana olivat myös Hawkwind-miehet Simon King ja Huw Lloyd-Langton. Albumi ei aiemman levyn tapaan ollut myyntimenestys ja hänen levy-yhtiönsä ATCO tiputti Swindellsin listoiltaan. Swindells työskenteli sittemmin Roger Daltreyn sooloalbumeilla säveltäjänä ja alkoi toimia promoottorina musiikkiklubeilla.


title: Steve Swindells

text: Tällä hetkellä Swindells soittaa Danmingo-nimisessä yhtyeessä.


title: Bernd Hölzenbein

text: Bernd Hölzenbein (s. 9. maaliskuuta 1946 Dehrn, Saksa) on saksalainen jalkapalloilija ja maailmanmestari vuodelta 1974.


title: Bernd Hölzenbein

text: "Holz" debytoi Eintracht Frankfurtin Bundesliiga-joukkueessa 1967 ja palveli seuraa aina vuoteen 1981 asti. Hän on kolminkertainen Saksan cupin voittaja vuosilta 1974, 1975 ja 1981. Hölzenbein saavutti frankfurtilaisten vahvuudessa myös UEFA Cupin 1980. Hänen 160 maaliaan 420 Bundesliiga-pelissä ovat yhä seuran ennätys.


title: Bernd Hölzenbein

text: Myöhemmin Hölzenbein pelasi Yhdysvalloissa Fort Lauderdale Strikersin riveissä yhdessä Gerd Müllerin kanssa. Hän ehti edustaa Major Indoor Soccer League -sarjassa vielä Memphis Americansia ja Baltimore Blastia.


title: Bernd Hölzenbein

text: Maajoukkueurallaan Hölzenbein teki viisi maalia pelaamissaan 40 maaottelussa vuosien 1973 ja 1978 välillä. Hänet muistetaan kotikisojen MM-loppuottelusta 1974, jolloin hän hankki Saksan liittotasavallalle tasoitukseen johtaneen rangaistuspotkun finaalissa, jonka Länsi-Saksa lopulta voitti 2-1. Vastustaja Hollannin pelaajat väittivät, ettei heidän puolustajansa Wim Jansen edes koskettanut Bernd Hölzenbeinia tämän kaatuessa rangaistusalueen sisäpuolella. "Sukellussyytöksiä" vastaan Hölzenbein on sittemmin puolustautunut päättäväisesti.


title: Bernd Hölzenbein

text: Nyttemmin Bernd Hölzenbein asuu Neu-Isenburgissa ja palvelee Eintracht Frankfurtia pelaajatarkkailijana. Kaupungissa hän on asunut 2006 MM-kisoista lähtien ja on mukana Jürgen Klinsmannin aloittamassa nuorten pelaajien kehittämishankkeessa.


title: Kim Jong-nam

text: Kim Jong-nam (; 10. toukokuuta 1971 Pjongjang, Pohjois-Korea – 13. helmikuuta 2017 Sepang, Malesia) oli Pohjois-Korean työväenpuolueen entisen pääsihteerin Kim Jong-ilin ja tämän rakastajattaren Song Hye-rimin poika. Hän opiskeli Neuvostoliitossa ja Sveitsissä. Toukokuussa 2001 hän pyrki laittomasti Japaniin Tokion Disneylandiin väärennetyllä Dominikaanisen tasavallan passilla. Hän asettui sittemmin Macaoon. Hänet yritettiin surmata Euroopan-matkan aikana. Yrityksen takana olivat Yonhapin mukaan pohjoiskorealaiset, jotka eivät toivoneet Kim Jong-namista Kim Jong-ilin seuraajaa.


title: Kim Jong-nam

text: Vuodesta 2012 Kim Jong-namin väitettiin asuvan Singaporessa.Kim Jong-namilla tiedetään olevan kuusi lasta, kuten Kim Han-sol. Pohjois-Korean nykyinen johtaja Kim Jong-un on hänen puoliveljensä.


title: Kim Jong-nam

text: Kim Jong-namia pidettiin aiemmin isänsä kiistattomana seuraajana. Hän kuitenkin joutui ilmeisesti isänsä epäsuosioon pyrittyään laittomasti Japaniin.


title: Kim Jong-nam

text: Kim Jong-nam salamurhattiin Malesiassa 13. helmikuuta 2017.Murhasta syytetään Pohjois-Korean johtoa.


title: Kim Jong-suk

text: Kim Jong-suk (; 24. joulukuuta 1917 – 22. syyskuuta 1949) oli pohjoiskorealainen kommunistinen vallankumoustaistelija. Hän oli Kim Il-sungin ensimmäinen vaimo ja Kim Jong-ilin (s. 1941) äiti. Hän kuoli synnytyksessä 31-vuotiaana.


title: Shin Sang-ok

text: Shin Sang-ok (; 18. lokakuuta 1926 – 11. huhtikuuta 2006) oli eteläkorealainen elokuvaohjaaja ja -tuottaja. Hän joutui puolisonsa, näyttelijä Choi Eun-heen kanssa vuonna 1978 siepatuksi Pohjois-Koreaan. Kaksikon oli määrä edistää maan elokuvakulttuuria. Pari oli ehtinyt erota ennen kidnappausta, mutta meni tapahtuman jälkeen uudelleen naimisiin.


title: Shin Sang-ok

text: Shin Sang-ok ja Choi Eun-hee pakenivat vuonna 1986 Berliinin elokuvajuhlien aikana Yhdysvaltojen Wienin-suurlähetystöön. Shin Sang-ok sai turvapaikan Yhdysvalloista. Hän palasi Etelä-Koreaan 1990-luvulla ja kuoli siellä 79-vuotiaana maksasairaudesta kärsittyään. Hänen tuotantonsa koostuu lukuisista elokuvista ajalta ennen Pohjois-Korean kautta, Pohjois-Korean ajalta ja sen jälkeisiltäkin vuosilta.


title: Shin Sang-ok

text: Shin Sang-ok on palkittu muun muassa Berliinin elokuvajuhlilla vuonna 1962.


title: Thrasymedes

text: Thrasymedes oli kreikkalaisessa mytologiassa Nestorin ja Anaksibian – toisen lähteen mukaan Eurydiken – poika. Hän oli Silloksen isä.


title: Thrasymedes

text: Thrasymedes osallistui isänsä kanssa Troijan sotaan johtaen viittätoista alusta. Tosin Flavius Philostratuksen mukaan Thrasymedes ei olisi osallistunut sotaan ollenkaan. Hänet mainitaan yhtenä Troijan puuhevoseen piiloutuneista sotureista. Thrasymedeen kerrotaan surmanneen taisteluissa kaksi vihollista, ja sodan jälkeen palanneen takaisin Messenian Pylokseen, jossa myös hänen hautansa on.


title: Choi Eun-hee

text: Choi Eun-hee (; 20. marraskuuta 1926 – 16. huhtikuuta 2018) oli eteläkorealainen näyttelijä. Hän loi menestyksekkään uran kotimaassaan ennen joutumistaan siepatuksi Pohjois-Koreaan vuonna 1978. Siepatuksi joutui myös hänen miehensä, elokuvaohjaaja Shin Sang-ok, josta hän oli vastikään eronnut, mutta jonka kanssa hän sittemmin meni uudelleen naimisiin.


title: Choi Eun-hee

text: Shin Sang-ok ja Choi Eun-hee työskentelivät Pohjois-Koreassa kuusi vuotta ennen onnistunutta pakoaan. He pakenivat vuonna 1986 Berliinin elokuvajuhlien aikana Yhdysvaltojen Wienin-suurlähetystöön. He saivat turvapaikan Yhdysvalloista.


title: Choi Eun-hee

text: Vuonna 1985 Choi Eun-hee voitti parhaan naisnäyttelijän palkinnon Moskovan kansainvälisillä elokuvajuhlilla roolistaan elokuvassa "Sogum", jonka Sang-ok Shin ohjasi.


title: Louis Nicolas Vauquelin

text: Louis Nicolas Vauquelin (16. toukokuuta 1763 Saint-André-d'Hébertot – 14. marraskuuta 1829 Saint-André-d'Hébertot) oli ranskalainen farmaseutti ja kemisti. Hänet tunnetaan beryllium-alkuaineen löytäjänä. Lisäksi hän löysi myös alkuaine kromin vuonna 1797 kokeita tehdessään. Vuotta myöhemmin hän eristi sitä kromioksidista.


title: Louis Nicolas Vauquelin

text: Hän eristi myös kiinihapon, kamferihapon ja asparagiinin, sekä muita orgaanisia yhdisteitä.


title: Päättymätön solmu

text: Päättymätön solmu tai ikuinen solmu on kuvallinen symboli, joka näyttää siltä, kuin rengasmainen nauha olisi solmittu itsensä kanssa. Tunnetuin päättymätön solmu on Aasiassa, varsinkin Intiassa ja Nepalissa käytetty uskonnollinen ja mystinen merkki; sitä kutsutaan jainalaisuudessa sanskritin kielellä nimellä srivatsa, ja tiibetin kielellä nimellä dpal be'u.


title: Päättymätön solmu

text: Jainalaisuudessa srivatsa on usein valaistunutta ihmistä eli tirthankaraa esittävän patsaan rinnassa. Srivatsalla on monta merkitystä. Solmut viittaavat suljettuun, ja srivatsa liittyykin vaikeasti saavutettaviin tai salaisiin asioihin.


title: Päättymätön solmu

text: Kiinassa päättymätön solmu on buddhalainen onnen symboli ja pitkän elämän vertauskuva. Solmu symboloi myös Buddhan loputonta viisautta ja tietoa, koska solmulla ei ole alkua eikä loppua.


title: Anakonda (elokuva)

text: Anakonda on vuonna 1997 valmistunut yhdysvaltalainen kauhuelokuva. Elokuva sai ensi-iltansa Yhdysvalloissa 11. huhtikuuta 1997. Siitä tehtiin jatko-osa "" vuonna 2004.


title: Anakonda (elokuva)

text: Joukko tutkijoita lähtee kuvaamaan dokumenttia Amazon-joelle sademetsässä asuvaa heimoa. Matkalla joukkio törmää käärmeiden metsästäjään, jonka aikomuksena on napata jättiläiskäärme anakonda elävänä ja lyödä rahoiksi. Käärme osoittautuu lopulta liiankin suurikokoiseksi ja ennen kaikkea verenhimoiseksi hirviöksi.


title: Álex Barahona

text: Alejandro ”Álex” Barahona (s. 23. marraskuuta 1981 Madrid, Espanja) on espanjalainen näyttelijä.


title: Álex Barahona

text: Barahona esiintyi mainoksissa ennen vuonna 2004 alkanutta näyttelijänuraansa. Hänen ensimmäinen roolinsa oli Álex televisiosarjassa "Serranon perhe", jonka tuotantokausilla 3–5 hän näytteli. Hän teki alun perin lyhyen vierailun sarjan kolmannella tuotantokaudella ja palasi pääosan esittäjänä neljännelle kaudelle. Myöhemmin Barahona on näytellyt muun muassa sarjoissa "La dársena de poniente", "Planta 25" ja "Sin tetas no hay paraíso" sekä lyhytelokuvassa "Conjuntos disjuntos".


title: Álex Barahona

text: Vuonna 2008 Barahona esiintyi Madridin Teatro Nuevo Alcalássa Roberto Cossan näytelmässä "Yepeto".


title: Aarne Tanskanen

text: Aarne Elias Tanskanen (29. tammikuuta 1888 Keitele – 5. helmikuuta 1932) oli suomalainen jääkärikapteeni. Hänen vanhempansa olivat rovasti Juho Tanskanen ja Maria Sofia Kolström.


title: Aarne Tanskanen

text: Tanskanen kirjoitti ylioppilaaksi Kuopion klassillisesta lyseosta vuonna 1907 ja liittyi Savolaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1907–1914 ja suoritti ylemmän hallintotutkinnon alkututkinnon ja osan loppututkinnoista.


title: Aarne Tanskanen

text:
Tanskanen liittyi vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 31. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin pataljoonan 1. konekiväärikomppaniaan 10. heinäkuuta 1917.
Tanskanen saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 1. jääkärirykmentin 1. jääkäripataljoonan konekiväärikomppaniaan, josta hänet siirrettiin 13. maaliskuuta 1918 alkaen 3. jääkäripataljoonan konekiväärikomppaniaan. Hän otti osaa sisällissodan taisteluihin Tampereella, Kämärässä ja Viipurissa.


title: Aarne Tanskanen

text: Tanskanen siirrettiin sisällissodan jälkeen 14. kesäkuuta 1918 nuoremmaksi upseeriksi Kaartin jääkäripataljoonan konekiväärikomppaniaan, josta hän sai nimityksen komppanianpäälliköksi 3. helmikuuta 1919. Tampereen rykmenttiin hänet siirrettiin 2. syyskuuta 1920 ja hänet sijoitettiin 3. konekiväärikomppanian päälliköksi. Tanskanen toimi rykmentin aliupseerikoulun johtajana vuosina 1921–1922. Armeijasta hän erosi 25. helmikuuta 1925 ja siirtyi virkaatekeväkis nimismieheksi Puolangalle, missä hän palveli 1. marraskuuta 1927 saakka, jonka jälkeen siirtyi Kymin lauttausyhdistyksen palvelukseen, jossa hän työskenteli kesäisin.


title: Richard Mason (1919–1997)

text:
Richard Mason (16. toukokuuta 1919 Manchester, Britannia – 13. lokakuuta 1997 Rooma, Italia) oli brittiläinen kirjailija. Hän opiskeli Dorsetissa ja työskenteli ensin elokuvalehdessä, sittemmin British Councilissa. Toisen maailmansodan aikana hänellä oli tilaisuus oppia japania, ja hänestä tuli sotavankien kulustelija.
Mason viimeisteli teoksensa "Tuuli ei osaa lukea" Burman sotaretken aikana. Lisäksi hän kirjoitti teoksen "Sinisen vuoren varjo" (elokuvaksi muokattuna "Passionate Summer") sekä Intiaan ja Nepaliin sijoittuvan vakoilutarinan "The Fever Tree".


title: Richard Mason (1919–1997)

text: Hän asui Hongkongissa ja sai siellä herätteen kirjoittaa teoksen "Suzie Wong". Kirjan pohjalta tehtiin ensin Broadway-näytelmä ja vuonna 1960 elokuvasovitus "Suzie Wongin maailma".


title: Richard Mason (1919–1997)

text: Mason tupakoi, ja hän kuoli vuonna 1997 kurkkusyöpään Roomassa. Hän oli asunut siellä lähes 40 vuotta.


title: Peisistratos (mytologia)

text: Peisistratos () oli kreikkalaisessa mytologiassa Nestorin ja Eurydiken poika.


title: Peisistratos (mytologia)

text: Peisistratos oli Odysseuksen pojan Telemakhoksen hyvä ystävä, ja liittyi tämän seuraan matkalle Pyloksesta Spartaan Menelaoksen palatsiin.


title: Resen (kunta)

text: Resen () on kunta Pelagonian tilastollisella alueella Makedoniassa. Resenin pinta-ala on 739 neliökilometriä, josta vettä on 177 km². Asukkaita kunnassa on 16 825 (2002). Väestöstä makedonialaisia oli 12 798, turkkilaisia 1 797 ja albaaneja 1 536. Vuonna 1994 väkiluku oli 17 681. Resenin kunnan keskuspaikkakunta on Resenin kaupunki.


title: Resen (kunta)

text: Resenin naapurikunnat ovat Ohrid lännessä, Demir Hisar koillisessa ja Bitola idässä. Etelässä kunta rajautuu Kreikkaan ja Albaniaan. Osa Prespajärvestä sijaitsee kunnan alueella.


title: Resen (kunta)

text: Kunnan alueella sijaitsevia nähtävyyksiä ovat muun muassa Slivnican luostari ja elokuussa 2008 matkailijoille avautunut sisämaavaltio Makedonian ainoa saari Golem Grad Prespajärvessä.


title: Resen (kunta)

text: Resenin kuntaan kuuluvat Resenin kaupungin lisäksi seuraavat kylät:


title: Resen (kunta)

text: Arvati, Asamati, Bolno, Brajcino, Volkoderi , Gorna Bela Crkva, Gorno Dupeni, Grncari, Dolna Bela Crkva, Dolno Dupeni, Drmeni, Evla, Ezereni, Zlatari, Izbiste, Ilino, Jankovec, Kozjak, Kojnsko, Krani, Kriveni, Krusje, Kurbinovo, Lavci, Leva Reka, Leskoec, Lubojno, Nakolec, Otesevo, Perovo, Petrino, Podmocani, Pokrvenik, Prelubje, Pretor, Rajca, Slivnica, Sopotsko, Stenje, Stipona, Carev Dvor, Strbovo i Surlenci.


title: Wait and Bleed

text:
Wait and Bleed on metalliyhtye Slipknotin ensimmäinen single. Se oli Grammy Award -ehdokas vuonna 2001.
"Wait And Bleedistä" on tehty kaksi musiikkivideota, joista toinen on animaatio. Kappaleen ovat säveltäneet M. Shawn Crahan, Paul Gray, Nathan Jordison ja Corey Taylor.Sekä Wait And Bleed live video


title: Pihkasilmä kaarnakorva

text: Pihkasilmä kaarnakorva on suomalaismuusikko Pekka Pohjolan ensimmäinen sooloalbumi, joka julkaistiin vuonna 1972.


title: Irlannin vapaussota

text: Irlannin vapaussota tai Irlannin itsenäisyyssota () käytiin tammikuusta 1919 heinäkuuhun 1921 Brittihallinnon ja Irlannin tasavaltalaisarmeija IRA:n välillä.


title: Irlannin vapaussota

text: Irlantilaiset nationalistit olivat vaatineet itsenäisyyttä 1880-luvulta alkaen. Vuonna 1916 puhkesi Pääsiäiskapina. Sen johtajia vangittiin ja teloitettiin, mikä lisäsi katkeruutta. Vuoden 1918 parlamenttivaaleissa Sinn Féin, äärinationalistien puolue, nappasi murskavoiton, mutta sen sijaan että Sinn Féinin edustajat olisivat menneet Lontooseen Westminsterin parlamenttiin, he perustivatkin oman parlamentin, Dáil Éireannin, ja julistivat Irlannin itsenäiseksi tasavallaksi 21. tammikuuta 1919. Näin syttyi vapaussota eli itsenäisyyssota.


title: Irlannin vapaussota

text:
Sotatapahtumien lasketaan alkaneen 19. tammikuuta 1919. Silloin IRA:n joukot hyökkäsivät räjähdysainelastia kuljettaneiden brittipoliisien kimppuun Tipperaryn kreivikunnassa.
Sodasta tuli raaka ja verinen sissisota, jossa ei siviilejä säästelty. Brittien puolella taisteli vakinaisen armeijan ja poliisien lisäksi ensimmäisen maailmansodan rintamamiehistä värvättyjä puolisotilaallisia apupoliisijoukkoja.


title: Irlannin vapaussota

text: Kesällä 1920 Britannia julisti alueelle sotalainsäädännön, jonka nojalla kapinallisia voitiin tuomita kuolemaan tai vankileireille jopa ilman oikeudenkäyntiä. Valtionavustukset Sinn Féin hallussa oleville alueille lakkautettiin. Nämä toimet johtivat väkivaltaisuuksien kiihtymiseen marraskuussa 1920. Samaan aikaan Intiassa Britannian kruunun joukoissa palvelevat irlantilaiset nousivat kapinaan.


title: Irlannin vapaussota

text: 21. marraskuuta 1920 tunnetaan Verisunnuntaina. Silloin kapinalliset surmasivat 14 ja haavoittivat viittä brittiupseeria ja poliisia. Viikkoa myöhemmin IRA:n Corkin yksikkö surmasi 18 brittiä. Tämä sai britit laajentamaan sotalakialuetta läntisiin kreivikuntiin.


title: Irlannin vapaussota

text: Kesällä 1921 britit ja irlantilaiset pääsivät sopimukseen aselevosta, ja joulukuussa allekirjoitettiin rauhansopimus. Sopimus teki Irlannista itsehallinnollisen vapaavaltion brittiläisenä dominiona, mutta jätti Pohjois-Irlannin kuusi kreivikuntaa vapaavaltion ulkopuolelle osaksi Yhdistynyttä kuningaskuntaa, jonka virallinen nimi tästä lähtien onkin ollut "Ison-Britannian ja Pohjois-Irlannin yhdistynyt kuningaskunta". Sopimuksen allekirjoitti uuden valtion pääministeri Michael Collins, joka sanoi allekirjoittavansa samalla oman kuolemantuomionsa.


title: Irlannin vapaussota

text: Rauhansopimuksen vastustajat nousivat sisällissotaan Éamon de Valeran johdolla. Sopimusta vastustaneet eivät suinkaan vastustaneet Irlannin itsenäisyyttä, mutta pitivät ehdotettua sopimusta liian suppeana, koska siihen ei sisältynyt koko Irlanti, eikä se antanut Irlannille täyttä itsenäisyyttä.


title: Kim Il-sungin aukio

text: Kim Il-sungin aukio () on vuonna 1954 avattu suuri aukio Pjongjangissa Pohjois-Koreassa. Graniitista valmistettu aukio on pinta-alaltaan noin 75 000 neliömetriä ja se sijaitsee Taedongjoen varrella vastapäätä Juche-tornia.


title: Ruostesienet

text: Ruostesienet ("Pucciniales" vanh. "Uredinales") ovat kasveissa loisina eläviä sienilajeja. Ne eivät koskaan muodosta itiöemiä, sillä sieni muodostaa helmi-itiöpesäkkeitä.. Niiden rihmasto kasvaa isäntäkasvin solukkojen soluväleissä. Ne eivät yleensä tapa isäntäänsä. Ruostesieniin kuuluu viljelyskasvien tuholaisia.


title: Ruostesienet

text: Ruostesienet ovat kehittyneet jo ennen kivihiilikautta. Elämänkiertonsa aikana niillä on usein kaksi isäntäkasvia, joiden molempien nimet ovat sienen nimessä. Esimerkiksi kuusentalvikkiruoste tuottaa kuusenkävyillä helmi-itiöitä, jotka tarttuvat talvikkeihin. Sieni talvehtii talvikin lehdissä ja kasvattaa talvi-itiöitä, jotka taas tarttuvat kuusen emikukintoihin touko-kesäkuussa.


title: Ruostesienet

text: Kuusessa tuhoa aiheuttaa kuusentuomiruoste ("Thekopsora areolata"). Laji loisii tuomella ja kuusella, ja sitä voi torjua hävittämällä edellä mainitut kuusikoista. Muita kuusta tuhoava ruostesieniä ovat kuusentalvikkiruoste ("Chrysomyxa pirolata"), kuusensuopursuruoste ("Chrysomyxa ledi") ja kuusenneulasruoste ("Chrysomyxa abietis"). Katajaa ja pihlajaa väli-isäntänään käyttää katajanpihlajaruoste ("Gymnosporangium cornutum").


title: Ruostesienet

text: Eräät ruostesienet vaurioittavat viljoja, kuten esimerkiksi heinäkasveilla ja happomarjapensailla vuorotteleva mustaruoste ("Puccinia graminis"), sekä erityisesti vehnää vaurioittava keltaruoste ("Puccinia striiformis"). Sienet häiritsevät viljan kasvua käyttämällä kasvin vettä ja ravinteita. Tällöin kasvi ei kasva kunnolla, vaan jää pieneksi ja ohueksi, jolloin viljasadon määrä pienenee ja laatu heikkenee. Viljasadon pienentyminen aiheuttaa materiaalin menetystä viljateollisuudelle, sekä rahallista menetystä viljelijöille. "Puccinia" -suvun viljaruostesieniä tavataan ympäri maailmaa kaikkialla, missä viljaa kasvaa, sillä sienet levittäytyvät laajalle alueelle hyvin tehokkaasti tuulen kuljettaessa sienten itiöitä . Paras tapa ehkäistä ruostesienten aiheuttamia haittoja on viljellä ruostesienille vastustuskykyisiä viljalajikkeita.


title: Juche-torni

text: Juche-torni () on vuonna 1982 valmistunut torni Pjongjangissa, Pohjois-Koreassa. Torni rakennettiin Kim Il-sungin 70-vuotispäivän kunniaksi. Se sijaitsee Taedongjoen varrella vastapäätä Kim Il-sungin aukiota. Nimi tulee valtion juche-ideologiasta.


title: Juche-torni

text: Torni on 170 metriä korkea ja se on valmistettu valkoisesta graniitista. Se on maailman korkein kivitorni.


title: Kim Il-sungin yliopisto

text: Kim Il-sungin yliopisto () on pohjoiskorealainen yliopisto, joka avattiin 1. lokakuuta 1946. Se sijaitsee maan pääkaupungissa Pjongjangissa.


title: Youssouf Hadji

text: Youssouf Hadji (, s. 25. helmikuuta 1980 Ifrane, Marokko) on marokkolainen jalkapalloilija, jonka nykyinen seurajoukkue on ranskalainen AS Nancya. Hän pelaa useimmiten keskikentällä hyökkäävässä roolissa, tarvittaessa myös laitahyökkääjänä ja piilokärkenä.


title: Youssouf Hadji

text: Myös hänen vanhempi veljensä Mustapha Hadji oli jalkapalloilija.


title: Youssouf Hadji

text: Hadji syntyi Marokossa, mutta muutti perheensä mukana Ranskaan nuorena. Sittemmin hän on myös viettänyt ammattilaisuransa Ranskanssa aloittaessaan peliuransa Nancyssa kaudella 1998–1999. Tuolloin Hadji pelasi ensimmäisen ottelunsa 29. toukokuuta 1999 FC Sochaux'ta vastaan tultuaan vaihdosta kentälle. Hadji pelasi sai hieman enemmän peliaikaa seuraavalla kaudella, kunnes kaudesta 2000–2001 lähtien Hadji nousi joukkueensa vakiomiehistöön joukkueen pudottua Ranskan Ligue 2:een.


title: Youssouf Hadji

text: Vuonna 2003 Hadji siirtyi SC Bastian riveihin ja samalla takaisin Ranskan pääsarjaan. Hän vietti seurassa kaksi kautta pelaten yhteensä 62 sarjaottelua joissa Hadji onnistui tekemään 13 maalia. Bastian menestys Ranskan sarjassa oli kuitenkin vaatimatonta, kun se välttyi putoamisen vain yhdellä pisteellä Hadjin avauskaudella. Toisella kaudella Bastia sijoittui pääsarjassa toiseksi viimeiseksi, jonka myötä Hadji vaihtoi seuraa.


title: Ifianassa

text: Ifianassa () oli kreikkalaisessa mytologiassa useamman eri naishahmon nimi.


title: Ifianassa

text: Ifianassa oli Homeroksen mukaan yksi kolmesta Agamemnonin tyttärestä, joista Agamemnon tarjoutui antamaan Akhilleuksen valita itselleen puolison, jos tämä vain suostuisi alkamaan taistella taas troijalaisia vastaan. Mahdollisesti kyseessä on sama hahmo kuin Ifigeneia, mutta asian tekee hämäräksi se, ettei Homeros tunne tämän uhraamista eikä myöskään tämän kreikkalaisissa tragedioissa näkyvästi esiintyvää sisarta, Elektraa.


title: Ifianassa

text: Ifianassa oli mainadi ja yksi Proitoksen ja joko Anteian tai Stheneboian kolmesta tyttärestä. Melampus paransi hänet hulluudestaan ja sai palkkiokseen kolmanneksen Argoksesta.


title: Ifianassa

text: Ifianassa oli Endymionin puoliso, joka synnytti tälle Aitoloksen.


title: Ifianassa

text: Ifianassa oli yksi nereideistä.


title: Harakka Bialoipokku

text: Harakka Bialoipokku on suomalaismuusikko Pekka Pohjolan vuonna 1974 julkaistu toinen sooloalbumi. Se julkaistiin myös Isossa-Britanniassa nimellä "B the Magpie" ja Ruotsissa nimellä "Skatan". Yleisradio valitsi "Harakka Bialoipokun" vuoden 1974 parhaaksi albumiksi.


title: Harakka Bialoipokku

text:
Yhdysvaltalainen DJ Shadow käytti debyyttialbuminsa "Endtroducing..." kappaleessa "Midnight in a Perfect World" samplea albumin kappaleesta "Sekoilu seestyy".A-puoli
B-puoli


title: Verenahof

text: Verenahof (myös "Büttenharter Hof" tai "Verenahöfe") oli Saksan eksklaavi Sveitsissä. Pinta-alaa eksklaavilla oli 43 hehtaaria. Hallinnollisesti eksklaavi oli osa saksalaista Wiechs am Randenin kuntaa (nykyisin osa Tengenin kaupunkia), ja sen erotti Wiechs am Randenista 200–300 metriä leveä kaistale Sveitsiä.


title: Verenahof

text: Verenahofista tuli vuonna 1806 Badenin eksklaavi Schaffhausenin kantonin sisälle. Sveitsi yritti vuosina 1815 ja 1839 saada ilman tulosta Verenahofia itselleen.


title: Verenahof

text: 4. lokakuuta 1967 Verenahofista tuli osa Sveitsiä. Tuolloin alueella oli vain kolme kotia ja alle tusina asukasta. Nykyisin Verenahof kuuluu sveitsiläiseen Büttenhardtin kuntaan.


title: Kiestingin motti

text: Kiestingin motti oli saarrostus, joka tapahtui jatkosodan hyökkäysvaiheen aikana elokuussa 1941. Neuvostojoukot motittivat suomalais-saksalaiset joukot Kiestingin ja Louhen välillä Itä-Karjalassa.


title: Kiestingin motti

text: Jatkosodassa suomalainen III armeijakunta valtasi Kiestingin elokuussa 1941. Saksalaiset joukot pyrkivät maantietä pitkin Kiestingistä kohti Louhea ja Muurmannin rataa. He kokivat kovaa vastarintaa. Everstiluutnantti Jussi Turtolan johtama suomalainen ryhmä J eteni rautatielinjaa pitkin Kiestingistä kohti Louhea aluksi kohtaamatta vastusta. Suomalaiset etenivät melko lähelle Louhea, kunnes neuvostoliittolaisten vastarinta alkoi tiivistyä lisäjoukkojen myötä. Eteentyöntynyt suomalais-saksalainen tuhatlukuinen osasto kärsi huomattavia tappioita seuranneessa Kiestingin motissa. Elokuussa 1941 motista lopulta päästiin vetäytymään ja ryhmitystä muutettiin: Kiestinki–Louhi-rautatien pohjoispuolelle tuli rintamavastuuseen SS-divisioona Nord ja eteläpuolelle Suomen III armeijakunta.


title: Kiestingin motti

text: Talvella 1941–1942 taistelutoiminta oli vähäisempää Kiestingin suunnalla. Rintamavastuun ottaneet saksalaiset joukot vetäytyivät sieltä vasta syyskuussa 1944.


title: My Date with the President’s Daughter

text: My Date with the President’s Daughter on vuonna 1998 ensi-iltansa saanut yhdysvaltalainen komediaelokuva, jonka ohjasi Alex Zamm ja pääosassa näyttelivät Dabney Coleman, Will Friedle ja Elisabeth Harnois. Käsikirjoituksesta vastasivat William Robertson ja Alex Zamm, jotka saivat elokuvasta Writers Guild of America -ehdokkuuden vuonna 1999.


title: My Date with the President’s Daughter

text: 16-vuotias Hallie on Yhdysvaltain presidentin tytär, joka haluaisi elää normaalia teinin elämää, sopii sattuman kautta treffit high schoolissa opiskelevan Duncanin kanssa. Illalla hän esittelee seuralaisensa isälleen, mutta päästyään elokuvateatteriin Hallie karkaa salaa Duncanin kanssa viettämään aikaa kahdestaan. Tämän myötä koko valkoisen talon turvamiehet joutuvat etsimään tyttöä pitkin kaupunkia.


title: Detria

text: Detria Oy on rovaniemeläinen yritys, joka valmistaa ja markkinoi luonnonkosmetiikkaa. Sen perusti Tenho Pitkänen vuonna 1996.


title: Detria

text: Kosmetiikan lisäksi Detriassa on kehitetty erilaisia hyvinvointi- ja hygieniatuotteita. Yrityksen liikevaihto on noin 1,9 miljoonaa euroa. "Detria" on portugalinkielinen naisen nimi ja tarkoittaa "kirkastua".


title: Detria

text: Yhtiön tuotteet perustuvat Lapin luonnosta kerättäviin yrtteihin, joiden toimituksista vastaa viisi paikallista osuuskuntaa. Suoraan Detria työllistää neljä henkilöä, sekä toimittajaosuuskuntien kautta välillisesti yrttien keräilijöitä.


title: Detria

text: Detrian tuotteista kolme on valittu Vuoden hoitotuotteeksi. Vuonna 2006 Detria sopi kolmen vuoden mittaisen vientisopimuksen Kiinaan "Arbutin"-hoitotuotteesta.


title: Oulun Kärppien SM-liigakausi 2008–2009

text: Oulun Kärppien SM-liigakausi 2008–2009 oli joukkueen 21. SM-liigakausi. Kärppien runkosarja alkoi 11. syyskuuta kotiottelulla Saimaan Palloa vastaan ja päättyi 5. maaliskuuta Lahdessa vierasotteluun Pelicansia vastaan. Kärpät oli kauden alkaessa hallitseva Suomen mestari ja sijoittui kauden päätteeksi hopealle.


title: Oulun Kärppien SM-liigakausi 2008–2009

text: Kärppien tehokkaimmat pelaajat runkosarjassa olivat Ilveksestä hankittu Toni Koivisto ja ruotsalainen Jonas Andersson, joka pelasi Kärpissä ensimmäisen täyden kautensa. Tuomas Tarkki pelasi maalivahtina 17 Kärppien voittoon päättynyttä ottelua. Hänet oli valittu edellisen kauden parhaaksi maalivahdiksi sekä runkosarjassa että pudotuspeleissä. Toisena maalivahtina oli tulokas Petri Koivisto, joka pelasi 11 voitollista ottelua.


title: Oulun Kärppien SM-liigakausi 2008–2009

text: Runkosarjassa Kärpät oli viides, mikä oli joukkueen huonoin sijoitus sitten kauden . Joukkue eteni kuitenkin finaaliin asti voittamalla ensin Jokerit otteluvoitoin 1–4 ja välierissä Espoo Bluesin 2–4. Finaalissa Kärpät kohtasi JYPin, joka voitti kuitenkin finaalin puhtaasti neljässä ottelussa ja esti Kärppiä voittamasta kolmatta perättäistä mestaruutta.


title: Oulun Kärppien SM-liigakausi 2008–2009

text: Kauden aikana Kärpät osallistui myös uuteen Mestarien liigaan. Menestys jäi kuitenkin heikoksi, sillä joukkue ei selviytynyt alkulohkostaan jatkoon.


title: Oulun Kärppien SM-liigakausi 2008–2009

text: Kauden alussa Kärpät oli uudessa tilanteessa. Esimerkiksi Jääkiekkolehdessä joukkuetta ei ensimmäistä kertaa vuosiin pidetty vahvimpana mestariehdokkaana. Kärpät oli menettänyt edellisen kauden päätteeksi monia tärkeitä pelaajia, kuten Mikko Lehtosen, Michal Brošin, Hannes Hyvösen, Ondřej Kratěnan, Janne Pesosen ja Kalle Sahlstedtin. Joukkue kärsi valmennuksessakin, sillä Kärppiä neljä kautta valmentanut Kari Jalonen siirtyi HIFK:hon. Kärppien päävalmentajaksi tuli edellisellä kaudella Hämeenlinnan Pallokerhoa valmentanut Matti Alatalo. Alatalon sopimus oli yksi vuotinen, jossa oli optio myös kaudesta 2009–2010.


title: Oulun Kärppien SM-liigakausi 2008–2009

text: Kärppiin siirtyi ennen kauden alkua seitsemän pelaajaa. Tampereen Ilveksestä saapuivat hyökkääjät Toni Koivisto sekä Vesa Viitakoski. Ruotsista siirtyivät Ossi-Petteri Grönholm (Frölunda HC) ja Martti Järventie (Mora IK). Mestiksestä tuli Petri Koivisto (TuTo). Kanadalainen Daniel Corso saapui joukkueeseen AHL-liigan Hamilton Bulldogsista.


title: Oulun Kärppien SM-liigakausi 2008–2009

text: Kärpät oli tehnyt kaudella 2007–2008 runkosarjassa varsinaisella peliajalla tai jatkoajalla 202 maalia, mikä oli eniten liigassa. Näistä maaleista 146 eli 72,3 prosenttia oli joukkueesta lähteneiden pelaajien tekemiä. Heistä tehokkaimpia olivat Pesonen (34 maalia), Broš (25) ja Hyvönen (24). Kärppiin jääneistä pelaajista eniten maaleja olivat tehneet Kristian Kuusela (18), Tommi Paakkolanvaara (13) ja Juhamatti Aaltonen (9).


title: Oulun Kärppien SM-liigakausi 2008–2009

text: Jääkiekkolehden teettämässä "Toimittajien veikkauksessa" Kärppien mestaruuteen ei uskonut kukaan. Kärpille parasta runkosarjasijoitusta, toista sijaa, ennusti "Helsingin Sanomien" Heikki Miettinen. Kärppien mitaliin uskoivat Helsingin Sanomien lisäksi, Canal+ Sportin J-P Jalo ja "Yleisradion" Antero Mertaranta, jotka molemmat odottivat seuran saavan pronssia.


title: Oulun Kärppien SM-liigakausi 2008–2009

text: "Aamulehti" veikkasi Kristian Kuuselaa runkosarjan parhaaksi maalintekijäksi, ja Toni Koivistoon luottivat puolestaan "Iltalehden", "IS Veikkaajan" ja Ylen toimitukset. Canal+:n toimitus veikkasi Koivistosta runkosarjan parasta pistemiestä sekä runkosarjan parasta pelaajaa.


title: Oulun Kärppien SM-liigakausi 2008–2009

text: Kolme päivää ennen kauden alkua Kärpät ilmoitti, että Ilkka Mikkola jatkaa joukkueen kapteenina. Varakapteeneiksi nimettiin Jari Viuhkola ja Oskari Korpikari.


title: Oulun Kärppien SM-liigakausi 2008–2009

text: Joukkueen ensimmäinen loukkaantuminen tapahtui keskiviikkona 17. syyskuuta, kun Martti Järventie loukkaantui oheisharjoittelussa, ja hänen akillesjänteensä jouduttiin leikkaamaan. Järventien tilalle hankittiin koesopimuksella ECHL-liigan Elmira Jackalsista yhdysvaltalainen puolustaja Justin Forrest.


title: Oulun Kärppien SM-liigakausi 2008–2009

text: Kärppien lokakuu alkoi vaikeasti: pelaajat sairastuivat pelimatkan aikana vatsatautiepidemiaan, minkä vuoksi sivussa oli yhteensä 15 pelaajaa, joten joukkue ei saanut kokoon SM-liigaottelun tason vaatimaa pelaajamäärää. Epidemian syyksi paljastui myöhemmin norovirus. Epidemian vuoksi peruttu Kärpät–HIFK -ottelu pelattiin 26. tammikuuta.


title: Oulun Kärppien SM-liigakausi 2008–2009

text: Kärpät sai lisää hyökkäysvoimaa, kun Toni Dahlman teki seuran kanssa loppukautta koskeneen sopimuksen lokakuun lopulla. Päävalmentaja Matti Alatalo odotti Dahlmanin tuovan joukkueeseen maalintekotaitoa.


title: Oulun Kärppien SM-liigakausi 2008–2009

text: Marraskuussa keskustelua herätti Jari Viuhkolan saama ottelurangaistus. Viuhkola törmäsi päätuomari Ville Vuohtoniemeen pelitilanteessa 25. marraskuuta 2008 SaiPaa vastaan pelatussa ottelussa. SM-liigan kurinpitolautakunta langetti Viuhkolalle kahden ottelun pelikiellon. Perusteluna oli, että Viuhkola oli nähnyt erotuomarin tai hänen olisi pelikokemuksensa perusteella ainakin pitänyt nähdä hänet, koska erotuomari oli suoraan hänen edessään. Lautakunta kuitenkin painotti sitä, että kyseessä ei ollut tahallinen vahingoittamisyritys. Lisäksi tapauksesta levisi huhu, että rangaistus oli annettu YouTube-videon perusteella, minkä SM-liiga kuitenkin kiisti.


title: Oulun Kärppien SM-liigakausi 2008–2009

text: SM-liigan joulutaukoon mennessä Kärpät oli kerännyt 48 pistettä ja oli sarjataulukossa kuudentena, 26 pistettä sarjakärki JYP:iä perässä. Toisena olleeseen KalPaan ja kolmantena olleeseen Jokereihin eroa oli 14 pistettä. Kärpät oli tosin pelannut vain 31 ottelua, kun JYP ja KalPa olivat pelanneet 34 ottelua ja Jokerit 33.


title: Oulun Kärppien SM-liigakausi 2008–2009

text:
Kärppien kannalta merkittävimmät tapahtumat joulukuussa ajoittuivat kuun lopulle. Ensin seura ilmoitti 22. joulukuuta jatkavansa sopimusta 21-vuotiaan puolustaja Atte Ohtamaan kanssa kolmella vuodella. Sitten 30. joulukuuta saatiin huonompia uutisia, kun Toni Dahlman loukkaantui ottelussa Turun Palloseuraa vastaan. Vamma ei vaatinut leikkaushoitoa, mutta hän joutui olemaan sivussa otteluista viiden viikon ajan.
Kärpät ilmoitti 7. tammikuuta, että päävalmentaja Matti Alatalo jatkaa tehtävässään seuraavalla kaudella. Seura siis käytti option solmimastaan 1+1 vuoden sopimuksesta. Myös valmentajat Mikko Haapakoski ja Petri Karjalainen jatkaisivat tehtävissään.


title: Oulun Kärppien SM-liigakausi 2008–2009

text: Kärpät solmi 20. tammikuuta sopimuksen puolustaja Josef Boumediennen kanssa loppukauden ajaksi. Boumedienne oli pelannut Kärpissä kausilla ja , jotka olivat molemmat päättyneet Kärppien mestaruuteen.


title: Oulun Kärppien SM-liigakausi 2008–2009

text: SM-liigan kurinpitopäällikkö Jarmo Muukkonen tuomitsi Kärppä-hyökkääjä Antti Aarnion kahden ottelun pelikieltoon 27. tammikuuta. Syyksi ilmoitettiin HIFK:n Mikko Turuseen kohdistunut polvitaklaus. Turunen ei loukkaantunut tilanteessa vakavammin, vaikka olikin ottelun loppuajan poissa.


title: Oulun Kärppien SM-liigakausi 2008–2009

text:
Oulun Kärpät täytti 60 vuotta 30. tammikuuta. Vielä elossa olleet ensimmäisen Kärppien pelaaman ottelun pelaajat olivat juhlistamassa tapahtumaa 29. tammikuuta Kärpät–HIFK-ottelussa. SM-liigan siirtotakaraja umpeutui seuraavana päivänä, jolloin Kärpät myi 24-vuotiaan puolustaja Toni Kirénin Hämeenlinnan Pallokerhoon. Kirén solmi HPK:n kanssa loppukauden kestävän sopimuksen.
Kärppien tulevaisuuden lupaus Mikael Granlund pelasi 26. helmikuuta debyyttiottelunsa SM-liigassa Espoo Bluesia vastaan Espoossa. Granlund oli vasta 17-vuotias. Maaliskuun 2009 alussa Granlundin sopimuksesta syntyi riita, ja Granlund vedettiin 3. maaliskuuta pois Kärppien kokoonpanosta vain hetki ennen HPK-ottelun alkua. Granlundia edustavan agentin Ilkka Larvan mukaan Kärpät olisi peukaloinut Granlundin allekirjoittamaa SM-liigapeleihin vaadittavaa pelaajasopimusta jälkikäteen. 9. maaliskuuta Helsingin IFK ilmoitti tehneensä kaksivuotisen sopimuksen Granlundin kanssa. Kärpät valitti Granlundin siirrosta SM-liigalle ja Jääkiekkoliitolle, koska Kärpillä oli vielä Granlundin kanssa voimassa oleva nelivuotinen sopimus vuodelta 2007. Kärpät ja HIFK sopivat Granlundia koskeneen riitansa vasta elokuussa.


title: Oulun Kärppien SM-liigakausi 2008–2009

text: Espoo Bluesin puolustajalle Erkki Rajamäelle langetettiin 27. helmikuuta yhden ottelun ottelurangaistus hänen taklattuaan polvella kärppähyökkääjä Antti Aarniota. Kurinpitopäällikkö Muukkonen ”ei nähnyt tilanteessa rangaistusta koventavia seikkoja ja [hänen] näkemyksensä mukaan annettu tuomio on riittävä rangaistus tilanteesta”. Kärppien lääkärin ensiarvio tilanteesta oli nilkan nivelsiteen revähdys, josta toipuminen kestäisi useita viikkoja. Aarnio ei pelannut enää runkosarjassa, mutta oli mukana ensimmäisessä pudotuspeliottelussa.


title: Oulun Kärppien SM-liigakausi 2008–2009

text: Kärppien runkosarja päättyi 5. maaliskuuta 1–3 -vierasvoittoon Lahden Pelicansista. Kärpät sijoittui runkosarjassa viidenneksi ja sai pudotuspelien toisella kierroksella vastaansa Jokerit. Runkosarjan voitti JYP. 6. maaliskuuta jaettiin runkosarjan palkinnot, mutta Kärppien pelaajat jäivät kokonaan ilman pokaaleja. Toiselle sijalle pääsivät Toni Koivisto (Veikkauksen Vedonlyönnin Kultainen kypärä) sekä kanadalainen Daniel Corso (Matti Keinonen -palkinto ja Lasse Oksanen -palkinto).


title: Oulun Kärppien SM-liigakausi 2008–2009

text: Jääkiekkolehti arvioi ennen pudotuspelien alkua, että Kärpillä olisi mahdollisuus kolmanteen kultaansa. Kärppien vahvuuksina pidettiin rutinoitunutta materiaalia sekä kokemusta. Myös maalivahdit olivat Kärppien etuna; Tuomas Tarkki oli todistanut tasonsa kahtena viime keväänä, ja Petri Koivistosta olisi hänen varamiehekseen.


title: Oulun Kärppien SM-liigakausi 2008–2009

text: Uhkana Kärppien menestykselle Jääkiekkolehti piti Matti Alatalon huonoa menestystä pudotuspeleissä sekä keskushyökkääjien terveys- ja sopimustilanteita. Lehdessä Juha Huikari arvioi, että Kärppien menestys olisi Jari Viuhkolasta kiinni, sillä joukkue tarvitsisi henkistä johtajaa.Jokerit vei kotiedun Kärpiltä viimeisellä kierroksella, kun se voitti jatkoajalla HPK:n 3–2. Helsingin Sanomien mukaan Jokereita oli kritisoitu puolustusvoittoisesta pelityylistä. Jokereiden pistepörssin runkosarjassa voitti kanadalainen Joey Tenute vain 38 pisteellä, ja 17 maalillaan Tenute oli myös joukkueen paras maalintekijä. Runkosarjassa vain Porin Ässät teki vähemmän maaleja, mutta toisaalta myös Jokereita vastaan tehtiin vähän maaleja. Ainoastaan JYP päästi maaleja vähemmän kuin Jokerit. Riksman valittiin myös runkosarjan parhaaksi pelaajaksi.


title: Oulun Kärppien SM-liigakausi 2008–2009

text: Runkosarjassa Kärpät ja Jokerit olivat kohdanneet viisi kertaa. Kärpät oli voittanut kaksi ottelua varsinaisella peliajalla ja kerran jatkoajalla, maaliskuussa, 3–2. Lisäksi Kärpät oli voittanut Jokerit harjoituskaudella Nordic Trophy -turnauksessa 1–0. Joukkueet kohtasivat toisensa pudotuspeleissä 2000–luvulla jo seitsemännen kerran.


title: Oulun Kärppien SM-liigakausi 2008–2009

text: Kärpät ja Jokerit aloittivat pudotuspelit Helsingissä 13. maaliskuuta. Tämän kierroksen ottelut alkoivat SM-liigan pelaajayhdistyksen noin minuutin kestäneellä mielenilmauksella, jolla yhdistys esitti vastalauseensa kaavailtua urheilijoiden vakuutus- ja eläketurvan heikennystä vastaan. Kärpät voitti avausottelun 1–4. Kärppien Tommi Paakkolanvaara valittiin ottelun parhaaksi pelaajaksi, ja Paakkolanvaara antoi kolme maaliin johtanutta syöttöä.


title: Oulun Kärppien SM-liigakausi 2008–2009

text: Toinen osaottelu pelattiin 14. maaliskuuta melkein täydessä Raksilan areenassa Oulussa. Kärpät meni sarjassa jo 0–2-johtoon, kun Jokerit hävisi toisessa jatkoerässä 3–2. Jonas Andersson vei Kärpät johtoon toisessa erässä ja ratkaisi ottelun ajassa 80.35 tekemällä maalin suoraan Daniel Corson aloituksesta. Andersson valittiin ottelun parhaaksi pelaajaksi, ja Jokereista paras oli ottelun avausmaalin tehnyt Kalle Kerman.


title: Oulun Kärppien SM-liigakausi 2008–2009

text: Kolmas ottelu pelattiin 17. maaliskuuta, ja siinä Jokerit otti tärkeän voiton numeroin 4–1. Jokereiden kokoonpanosta puuttui ottelussa puolustaja Mikko Jokela. Jokerit teki ratkaisevat maalit vain noin kolmen minuutin aikana, toisen erätauon molemmin puolin. Ottelun parhaaksi valittiin tehot 1+1 tehnyt Janne Lahti.


title: Oulun Kärppien SM-liigakausi 2008–2009

text: Oulussa pelatussa neljännessä ottelussa 19. maaliskuuta täysi halli, eli 6 614 katsojaa, todisti kolmea ulosajoa. Riksman ajettiin ulos suunsoitosta, Janne Hauhtonen hänen taklattuaan Kärppien puolustajaa Oskari Korpikaria ja David Ling hänen keihästettyään Josef Boumediennea. Kärpät voitti kotiyleisön iloksi 6–1 ja siirtyi koko sarjassa johtoon otteluvoitoin 1–3. Ottelussa Jokereille tuomittiin peräti 98 minuuttia rangaistuksia. Ottelun parhaaksi valittiin Kristian Kuusela.


title: Oulun Kärppien SM-liigakausi 2008–2009

text: Ottelun jälkeisenä päivänä Riksman herätti keskustelua kommenteillaan Radio Megan haastattelussa: "En usko, että meillä on mitään mahdollisuuksia huomenna. Eiköhän tämä sarja ole taputeltu." Lisäksi hän syytti tappiosta tuomareita eikä joukkuettaan.


title: Oulun Kärppien SM-liigakausi 2008–2009

text:
Kärpät eteni viidennessä ottelussa, 21. maaliskuuta, ensimmäisenä joukkueena SM-liigan välieriin. Toni Koiviston yksilösuoritus jatkoerässä toi Kärpille neljännen voiton maalein 2–3. Koivisto oli muutenkin ratkaisevassa roolissa, sillä hän oli ratkaista ottelun jo varsinaisella peliajalla viemällä Kärpät ottelussa johtoon 1–2. Jokereillakin oli mahdollisuudet voittoon, sillä joukkue pääsi pelaamaan kahden miehen ylivoimaa jatkoajan alussa reilut puoli minuuttia. Ottelun parhaaksi pelaajaksi valittiin Koivisto.
Espoo Blues oli onnistunut runkosarjan lopulla nostamaan itsensä toiseksi ja sai puolivälierissä vastaan Lahden Pelicansin, joka oli niin sanotulla villi kortti -kierroksella päihittänyt Tampereen Ilveksen voitoin 2–1. Blues voitti Pelicansin seitsemässä ottelussa 4–3, vaikka Pelicans johtikin sarjaa 2–3. Blues oli kuitenkin kahdessa viimeisessä ottelussa parempi.


title: Oulun Kärppien SM-liigakausi 2008–2009

text:
Runkosarjassa Bluesin tehokkain pelaaja oli kanadalainen Ryan Keller, jonka 55 (21+34) tehopistettä riittivät pistepörssin seitsemännelle sijalle. Joukkueen tulokasmaalivahdin Mikko Koskisen torjuntaprosentti oli runkosarjassa kolmanneksi paras, 93,18. Kärpät ja Blues olivat ottaneet yhteen runkosarjassa viidesti, Blues oli voittanut keskinäisistä otteluista kolme.
Nämäkään joukkueet eivät olleet toisilleen outoja pudotuspelivastustajia, sillä ne olivat pelanneet vastakkain kolmena edellisenä keväänä. Kärpät oli aina voittanut, viimeksi mestaruustaistelun keväällä 2008.


title: Oulun Kärppien SM-liigakausi 2008–2009

text: Blues aloitti välieräsarjan voitolla kotiareenallaan Kärpistä maalein 3–2. Bluesin voittomaalin jatkoerässä teki Teemu Nurmi. Kärppien maalit teki Ilkka Mikkola. Ottelun parhaaksi pelaajaksi valittiin Nurmi.


title: Oulun Kärppien SM-liigakausi 2008–2009

text: Toinen ottelu pelattiin 28. maaliskuuta Raksilassa. Kärppien hyökkääjä Daniel Corso puuttui ottelusta, sillä hänen vaimonsa oli synnyttämässä. Bluesilta puolestaan sivussa oli Stefan Öhman. Ottelun kaikki maalit tehtiin ylivoimalla, ja Kärpät tasasi voitot maalein 3–2, voittomaalin teki kolmannen erän keskivaiheilla Vesa Viitakoski. Ottelun parhaaksi valittiin Viitakoski.


title: Oulun Kärppien SM-liigakausi 2008–2009

text: 30. maaliskuuta joukkueet kohtasivat kolmannen kerran. Noin viisi minuuttia ennen loppua Ryan Keller vei Bluesin 2–1 johtoon. Kärpät tuli kuitenkin tasoihin vain 41 sekuntia ennen loppua Josef Boumediennen maalilla, kun joukkue pelasi ilman maalivahtia. Jatkoerässä Bluesin Petri Kokko oli lähellä ratkaista ottelun, mutta maalivahti Tuomas Tarkki torjui yrityksen. Kärppien Tommi Paakkolanvaara teki voittomaalin heti seuraavassa vastahyökkäyksessä. Ottelun parhaaksi pelaajaksi valittiin voittomaalin tehnyt pelaaja, eli Paakkolanvaara.


title: Oulun Kärppien SM-liigakausi 2008–2009

text: Neljäs ottelu pelattiin Oulussa 1. huhtikuuta. Blues voitti ottelun 1–4 ja tasoitti ottelusarjan voitot 2–2:een. Kärppien ainoan maalin teki puolustaja Justin Forrest. Ottelun parhaaksi nimettiin Ryan Keller. Kesken ottelun Kärppien pelaajista joutuivat sivuun Martti Järventie toisessa erässä ja Ossi-Petteri Grönholm kolmannessa. Daniel Corso palasi kokoonpanoon.


title: Oulun Kärppien SM-liigakausi 2008–2009

text: 3. huhtikuuta Espoossa pelattiin todella runsasmaalinen ottelu, jonka Kärpät voitti 5–7 ja siirtyi samalla välieräsarjassa 2–3 johtoon. Tehokkaimpia pelaajia olivat Bluesin Ben Eaves (2+2) ja Kärppien Corso (1+2) sekä Juhamatti Aaltonen (1+2). Vesa Viitakoski teki kaksi maalia. Ottelun parhaaksi valittiin Jonas Andersson. Kärppien pelaajista kaksitoista teki vähintään yhden tehopisteen.


title: Oulun Kärppien SM-liigakausi 2008–2009

text:
Seuraavassa ottelussa Oulussa 4. huhtikuuta Kärpät voitti Aaltosen jatkoaikamaalilla 4–3, joten koko sarja meni Kärpille voitoin 2–4 ja Kärpät pääsi finaaliin. Blues johti ottelua jo 1–3, mutta sitten Kärppien Justin Forrest teki maalin, ja Vesa Viitakoski tasoitti aivan peliajan lopussa (ajassa 59.26) Kärppien pelatessa ilman maalivahtia. Jatkoerän alku ei ollut Kärppien kannalta paras mahdollinen. Ensin Kristian Kuusela sai rangaistuksen korkeasta mailasta ja sitten Boumedienne pelin viivyttämisesta, ja Kärpät joutui pelaamaan noin puoli minuuttia kahden miehen alivoimalla. Joukkue kuitenkin kesti tilanteen kovasti töitä tehneen Viitakosken johdolla. Lopulta jatkoerän ensimmäinen laukaus kohti Bluesin maalia onnistui. Ottelun parhaaksi pelaajaksi valittiin Kärppien Aaltonen. Kärpät eteni seitsemän vuoden sisällä jo kuudennen kerran finaaleihin. Yksi erikoisuus ottelusarjassa oli se, että Blues teki jokaisen ottelun avausmaalin.
JYP oli SM-liigan loppuottelussa historiansa kolmannen kerran. Kaudella JYP oli ollut runkosarjan kolmas, mutta loppuottelusarjassa Turun Palloseura voitti 4–1. Kaudella JYP voitti runkosarjan, mutta hävisi finaalin Jokereille otteluvoitoin 1–4. Runkosarjassa JYPin ja Kärppien välisten otteluiden voitot menivät tasan 2–2, ja tehokkaimmat pelaajat olivat JYPin Antti Virtanen (6+2=8) ja Jarkko Immonen (2+5=7); Kärppien tehokkain oli Jonas Andersson (2+4=6).
Jatkoaika.comin mukaan JYPin päävalmentaja Risto Dufva piti Kärppiä ennakkosuosikkina. Pelaajista esimerkiksi KalPan kapteeni Sami Kapanen uskoi JYPin mestaruuteen, kun taas Bluesin Petri Lammassaari luotti Kärppiin.


title: Oulun Kärppien SM-liigakausi 2008–2009

text: Ensimmäinen ottelu pelattiin Jyväskylässä 8. huhtikuuta, ja JYP voitti sen lopulta Harri Pesosen jatkoaikamaalilla maalein 2–1. JYP meni jo ensimmäisessä erässä johtoon Tuomas Pihlmanin maalilla, mutta toisessa erässä Daniel Corso tasoitti ottelun. Ottelun parhaaksi valittiin Pesonen, ja Kärppien paras oli maalivahti Tuomas Tarkki. Kärppien Corson kasvoihin tuli haava, kun JYPin Tuomas Vänttinen iski häntä poikittaisella mailalla. Corson nenään jouduttiin ompelemaan tikkejä, ja Vänttinen sai ottelurangaistuksen.


title: Oulun Kärppien SM-liigakausi 2008–2009

text: Myös seuraava ottelu, joka pelattiin 10. huhtikuuta Oulussa, oli tasainen. Kärppien kokoonpanosta puuttui kuumeesta kärsinyt Vesa Viitakoski, ja ottelussa loukkaantuivat vielä Mikko Alikoski, joka sai kiekon kasvoihinsa avauserässä, sekä Oskari Korpikari, joka loukkasi jalkansa toisen erän alussa. Alikoski loukkaantui niin vakavasti, että hänet kuljetettiin sairaalaan. Ottelu päättyi lopulta JYPille 0–1. Ratkaisijana oli JYPin puolustaja Mikko Viitanen, joka teki ottelun ainoan maalin ylivoimatilanteessa kolmannen erän alussa. JYPin maalivahti Pekka Tuokkola pelasi nollapelin. Tuokkola valittiin ottelun parhaaksi, ja Kärppien paras oli puolustaja Ossi-Petteri Grönholm.


title: Oulun Kärppien SM-liigakausi 2008–2009

text:
Kolmas loppuottelu pelattiin Jyväskylässä. Ottelu oli tasainen, kuten edellisetkin, ja päättyi JYPin 2–1 voittoon. Näin JYP sai mahdollisuuden voittaa Kanada-maljan seuraavassa ottelussa. Lisäksi kiekko meni kerran JYPin maaliin, mutta tuomarin mukaan Kärppien Toni Dahlman oli sitä ennen maalivahdin päällä, joten maalia ei hyväksytty maalivahdin estämisen vuoksi. Maali olisi tasoittanut pelin 1–1:een.
JYPin kakkosketju Jari Jääskeläinen–Juha-Pekka Hytönen–Ossi Louhivaara oli tällä kertaa ratkaisevassa asemassa. Ketjun tehokkain pelaaja oli voittomaalin tehnyt Jääskeläinen, joka sai lisäksi yhden syöttöpisteen. Hytönen oli syöttäjänä molemmissa JYPin maaleissa ja voitti useita tärkeitä aloituksia. Louhivaara teki ottelun avausmaalin ajassa 14.50 Jääskeläisen ja Hytösen syötöstä. Jo ajassa 7.55 Kärppien Corso ja JYPin Filip Riska olivat saaneet kymmenen minuutin rangaistukset. Noin seitsemän minuuttia ennen loppua Jääskeläinen teki ottelun voittomaalin Jyrki Välivaaran ja Hytösen syötöistä. JYPin parhaimmaksi pelaajaksi oli jo nousemassa maalivahti Tuokkola, joka oli päästänyt kahdessa ottelussa vain yhden maalin. Tuokkola ei kuitenkaan pystynyt pelaamaan toista nollapeliä, sillä ajassa 54.55 Toni Koivisto teki maalin Jari Viuhkolan syötöstä. Ottelun parhaaksi valittiin Jääskeläinen, ja Kärppien paras oli Toni Koivisto.


title: Oulun Kärppien SM-liigakausi 2008–2009

text: Kärpät eivät olleet silti menettäneet toivoaan. Vesa Viitakoski oli ottelun jälkeen luottavainen, ja hän tiesi mitä voittoon olisi vaadittu: painetta JYPin päätyyn ja heidän puolustajilleen. Josef Boumedienne uskoi Kärppien vielä voittavan ja sanoi: ”Työmoraali ja intohimo ovat ainakin kohdallaan”. Myös maalivahti Tuomas Tarkki luotti siihen, että Kärpät pystyisi voittamaan vielä kolme ottelua yhtä lailla kuin JYP oli jo tehnyt.


title: Oulun Kärppien SM-liigakausi 2008–2009

text: Toisin kuitenkin kävi: JYP varmisti historiallisen mestaruutensa 14. huhtikuuta Oulussa maalein 2–5. JYP johti ottelua jo 0–3, mutta toisen erän lopulla Kärpät nousi Jonas Anderssonin ja Kristian Kuuselan maaleilla maalin päähän. JYPin voiton ratkaisi lopulta viisi minuuttia ennen ottelun loppua Jari Jääskeläinen. Loppulukemat 2–5 teki tyhjään maaliin Juha-Pekka Hytönen. Voittomaalin teki alivoimalla toisen erän alussa Ossi Louhivaara.


title: Oulun Kärppien SM-liigakausi 2008–2009

text: Ottelu näytettiin Jyväskylässä jättitaululla Synergia-areenalla, missä sitä seurasi yli 3 000 katsojaa, kun Oulussa paikan päällä katsojia oli 6 535. Pudotuspelien parhaan pelaajan palkinnon eli Jari Kurri –palkinnon jakoivat JYPin maalivahdit Pekka Tuokkola ja Sinuhe Wallinheimo. Palkintoa ei ollut ennen jaettu kahden pelaajan kesken. Finaalisarjan ratkeaminen jo neljännessä ottelussa oli yllätys muun muassa KalPan kakkosvalmentajalle Tuomas Tuokkolalle, Pekka Tuokkolan isoveljelle, sekä valmentaja-televisiokommentaattori Mika Toivolalle.


title: Oulun Kärppien SM-liigakausi 2008–2009

text: Kärppien toimitusjohtaja Juha Junno huomautti, että Kärpät saivat nyt seitsemännen perättäisen mitalinsa. Hän onnitteli sekä JYPiä että omaa joukkuettaan. Junno myös muistutti, että Kärpät pelasi lokakuussa jopa jumbofinaalissa TPS:ää vastaan. Kärppien päävalmentaja Matti Alatalo kommentoi varsin lyhyesti ottelun jälkeen: ”Tyhjä olo, tässäkö se nyt oli?”


title: Oulun Kärppien SM-liigakausi 2008–2009

text: "Champions Hockey League (CHL)" korvasi vanhan Super Six -turnauksen. Kärpät pääsi mukaan CHL:een, koska oli hallitseva Suomen mestari. Joukkueita oli mukana kaksitoista.


title: Oulun Kärppien SM-liigakausi 2008–2009

text: Lohkot arvottiin 25. huhtikuuta 2008 Zürichissa, Sveitsissä. Kärppien kanssa samaan alkulohkoon tulivat hallitseva seurajoukkueiden Euroopan mestari, venäläinen Metallurg Magnitogorsk, sekä Saksan DEL-liigan voittaja, Eisbären Berlin.


title: Oulun Kärppien SM-liigakausi 2008–2009

text: Kärpät aloitti CHL:n ottelut 8. lokakuuta O Worldissa, Berliinissä, missä joukkue kohtasi Eisbären Berlinin. Berlin laukoi enemmän maalia kohti (25 laukausta, Kärpillä 19) ja voitti ottelun maalein 3–2 (1–1, 1–0, 1–1). Kärppien maalintekijät olivat Ilkka Mikkola ja Toni Koivisto. Maalivahti Tuomas Tarkki torjui ottelussa 22 kertaa. Ottelua oli seuraamassa peräti 13 000 katsojaa.


title: Oulun Kärppien SM-liigakausi 2008–2009

text: Kärpät kohtasi toisen CHL-vastustajansa 22. lokakuuta, kun Metallurg Magnitogorsk saapui Oulun Energia Areenalle. Se oli ensimmäinen Suomessa pelattu CHL-ottelu. Magnitogorsk teki kaksi maalia ylivoimalla ja voitti Kärpät 0–2. Kahden ottelun jälkeen Magnitogorsk johti lohkoa ja Kärpät oli viimeisenä ilman pisteitä. Kärppien maalissa pelasi jälleen Tuomas Tarkki.


title: Oulun Kärppien SM-liigakausi 2008–2009

text: Kärppien kohtalo varmistui seuraavassa ottelussa kotiareenalla. Eisbären Berlin voitti voittomaalikilpailun jälkeen 2–3 (1–0, 0–1, 1–1, 0–0, 0–1), ja Kärpät menetti mahdollisuutensa jatkopaikkaan. Kärppien maalit tekivät Jonas Andersson sekä Juhamatti Aaltonen. Tuomas Tarkki pelasi kolmannen ottelunsa maalissa.


title: Oulun Kärppien SM-liigakausi 2008–2009

text: Kärppien kannalta joukkueen viimeisellä CHL-ottelulla ei ollut enää merkitystä. Jos Kärpät olisi voittanut Magnitogorskin, olisi Eisbären Berlinillä ollut vielä mahdollisuuksia jatkoon. Magnitogorsk kuitenkin voitti Kärpät maalein 3–1 (0–0, 2–0, 1–1). Kärppien ainoan maalin teki Oskari Korpikari. Tuomas Tarkki oli loukkaantunut, ja maalilla pelasi Petri Koivisto.


title: Oulun Kärppien SM-liigakausi 2008–2009

text: Kärppien talous oli kauden alkaessa liigaseurojen suurin. Kärppien tulobudjetti, 8 348 000 euroa, oli SM-liigan isoin; seuraavaksi eniten tuloja olivat budjetoineet pääkaupunkiseudun seurat Jokerit, HIFK ja Blues. Liigan keskiarvo oli noin 5,5 miljoonaa euroa.


title: Oulun Kärppien SM-liigakausi 2008–2009

text: Kärppien kulubudjetti oli 8 148 000 euroa, josta 37 prosenttia oli pelaajapalkkioita. Pelaajapalkkioihin oli budjetoitu 3 miljoonaa euroa, mikä oli eniten liigassa, joskin Jokerit jäi tästä vain sadan tuhannen euron päähän. Liigan keskiarvo oli noin 2 miljoonaa euroa.


title: Oulun Kärppien SM-liigakausi 2008–2009

text: Tulostavoite Kärpillä oli 200 000 euroa ja yleisötavoite 5 800 ottelua kohden. Kaudella 2007–2008 yleisöä oli runkosarjan otteluissa keskimäärin noin 6 100.


title: Oulun Kärppien SM-liigakausi 2008–2009

text: Kärppien maalivahti Tuomas Tarkki ansaitsi kaudestaan 79 897 euroa. Kärppien pelaajista Jari Viuhkola sai suurinta palkkaa – niin Kärpissä kuin koko liigassakin. Viuhkolan palkka kaudesta oli 300 433 euroa. SM-liigan 20:n kalleimman pelaajan joukkoon Kärpistä pääsivät myös Toni Koivisto (viides, palkka oli 203 877 euroa) sekä Ilkka Mikkola (yhdeksäs, palkka oli 193 176 euroa). Kärpistä yli 100 000 euron palkkaa saivat muun muassa Juhamatti Aaltonen, Kristian Kuusela, Daniel Corso sekä Jonas Andersson. Kärppien kymmenen tehokkaimman pelaajan palkkasumma oli yhteensä noin 1,3 miljoonaa euroa, joka oli liigajoukkeista eniten.


title: Oulun Kärppien SM-liigakausi 2008–2009

text: Taloudellisesti Kärppien kausi oli hyvä: seura teki tilikaudella voittoa 89 480 euroa, kun edellinen tilikausi oli ollut investointien vuoksi tappiollinen. Voitto jäi silti joukkueen tavoitteesta 200 000:sta eurosta. Yleisötavoite oli ottelua kohden 5 800 katsojaa, mutta siitäkin tavoitteesta jäätiin, sillä kauden keskiarvo oli 5 741.


title: Oulun Kärppien SM-liigakausi 2008–2009

text: Ylen mukaan Kärppien kausi oli joukkueelle raskas eikä joukkueen alkukausi mennyt suunnitelmien mukaan.


title: Oulun Kärppien SM-liigakausi 2008–2009

text: Kärppien kapteenin Ilkka Mikkolan mielestä joukkueen runkosarja oli kuin vuoristorata. Joukkueella oli vähän ylä- ja alamäkiä, mutta runkosarja ei kuitenkaan ollut epäonnistunut. Viidettä sijoitusta selittää myös se, että kuusi joukkuetta oli pitkään taistelemassa kärkisijoista. Kausi oli Mikkolan mukaan kuoppainen ja kivinen, ja useasti joukkue astui miinaan, mutta nousi silti aina pystyyn.


title: Oulun Kärppien SM-liigakausi 2008–2009

text:
Kärppien varakapteeni Jari Viuhkolan mukaan runkosarjasta näkyi, että joukkue ei ollut samalla tasolla kuin viime kaudella. Syyksi Viuhkola totesi useat muutokset, joiden vuoksi työtä oli riittänyt. Joukkue oli kuitenkin Viuhkolan mielestä kehittynyt koko ajan.
Joukkueen pelaajat kokivat masentuneisuutta finaalisarjan viimeisen ottelun jälkeen. Mikkolan mukaan joukkue antoi kaikkensa ja yritti aina nousta takaa-ajoasemasta. Joukkue pystyi hallitsemaan pelillisesti loppuottelusarjaa JYPiä vastaan, mutta JYP teki tarvittavat maalit. Joukkueen suoritus oli kiitettävä. Jonas Anderssonin mukaan JYP sai Kärpät pelaamaan haluamallaan tavalla, mikä vei lopulta JYPin voittoon. Joukkueen luonnetta Anderssonin mukaan kuvaa se, että Kärpät pystyi nousemaan taisteluun mukaan, vaikka vastustaja teki aina avausmaalin.


title: Oulun Kärppien SM-liigakausi 2008–2009

text: Kaleva-lehti teki kauden jälkeen pelaaja-arviot joukkueesta. Maalivahdeista paremman arvosanan sai Tuomas Tarkki (8+, Petri Koivistolla 8). Tarkki oli ajoittain runkosarjassa jopa huono, mutta pystyi nostamaan tasoaan. Myös Petri Koivisto pelasi hyvän kauden. Ensimmäisessä kentästä parhaimman arvosanan sai hyökkääjä Jonas Andersson, jonka arvosana oli 9-. Kaleva kuvasi Anderssonia taitavaksi, nopeaksi, vahvaksi ja ominaisuuksiltaan NHL-tasoiseksi. Ketjun huonoimman arvosanan sai puolustaja Martti Järventie, jolle Kaleva antoi arvosanaksi vain kuutosen. Järventie oli ylipalkattu sekä epävarma ja pelkäsi taklauksia.


title: Oulun Kärppien SM-liigakausi 2008–2009

text: Toinen viisikko oli Kalevan mukaan tasainen kokonaisuus, jonka parhaaksi lehti valitsi hyökkääjä Toni Koiviston, jonka arvosana oli joukkueen paras, yhdeksän. Koivistoa Kaleva kuvasi ”pikakiituriksi”, mutta heikkoutena oli useiden maalipaikkojen hukkaaminen. Myös toinen hyökkääjä, Kristian Kuusela, sai hyvän arvosanan, 9-. Kuusela oli kova työntekijä ja teki riittävän usein myös maaleja. Laukaus oli Kalevan mukaan sarjan eliittiä, mutta arvosanaa laski pudotuspelien tehottomuus.


title: Oulun Kärppien SM-liigakausi 2008–2009

text: Kaleva antoi yhdeksällä alkavan arvosanan myös puolustaja Ilkka Mikkolalle, joka oli lehden mukaan Kärppien paras pelaaja pudotuspeleissä. Kesken kauden joukkueeseen tulleista pelaajista Veikko Karppiselle arvosanaksi tuli 7+, Toni Dahlmanille 6,5 ja Juho Jokiselle 7-. Ilman arvosanaa jäivät Tatu Backman sekä Tomi Pekkala.


title: Oulun Kärppien SM-liigakausi 2008–2009

text: Kauden päätteeksi Kärppien pitkäaikainen puheenjohtaja Seppo Arponen ilmoitti siirtyvänsä pois virastaan ennen uuden kauden alkua. Arponen oli toiminut Kärppien puheenjohtajana kesäkuusta 1995 alkaen, voittanut neljä kultaa, kaksi hopeaa ja yhden pronssin vuosina 2003–2009, kaksi seurajoukkueiden EM-hopeaa (2005 ja 2006) ja koki liiganousu keväältä 2000. Kalevan mukaan Arposen lopettamisen syy oli tahtotilan puute. Myöhemmin Arposen seuraajaksi valittiin kauppaneuvos Matti Pörhö, joka on toiminut Kärpissä vuodesta 1994. Pörhö toimi ennen varapuheenjohtajana.


title: Drew Doughty

text: Drew Doughty (s. 8. joulukuuta 1989 London, Ontario) on kanadalainen jääkiekkoilija, pelipaikaltaan puolustaja. Hän edustaa NHL-seura Los Angeles Kingsiä.


title: Drew Doughty

text: Ennen ammattilaisuraansa Doughty pelasi vuodet 2005–2008 Guelph Stormin riveissä OHL-junioriliigassa. Hän pelasi yhteensä 190 OHL:n runkosarjaottelua ja teki 157 tehopistettä, 39 maalia ja 118 syöttöpistettä, sekä 28 pudotuspeliottelua, joissa teki 27 tehopistettä, viisi maalia ja 22 syöttöpistettä. Hän oli kaikilla kolmella kaudella Stormin eniten pisteitä tehnyt puolustaja ja kaudella 2006–2007, jolla hän teki OHL-vuosiensa parhaat tehot, joukkueensa paras pistemies. Hän oli 2006–2007 toiseksi eniten pisteitä tehnyt puolustaja OHL:ssä Ryan Wilsonin jälkeen tehtyään 67:ssä runkosarjaottelussa 21 maalia ja annettuaan 53 maalisyöttöä. Kauden 2007–2008 jälkeen Doughty palkittiin OHL:n parhaan puolustajan palkinnolla Max Kaminsky Trophylla.


title: Drew Doughty

text: Doughty valittiin vuosina 2007 ja 2008 OHL:n ensimmäiseen tähdistökentälliseen. Jälkimmäisenä vuonna hänet valittiin myös Canadian Hockey Leaguen ensimmäiseen tähdistökentälliseen.


title: Drew Doughty

text: Doughty sai NHL-varauksen, kun Los Angeles Kings varasi hänet numerolla kaksi ensimmäisellä kierroksella. Hän aloitti ammattilaisuransa samana vuonna. Hän pelasi ensimmäisen NHL-ottelunsa 11. lokakuuta 2008, jolloin Kings kohtasi vierasottelussa San Jose Sharksin. NHL-uransa ensimmäisen maalin hän teki 20. lokakuuta 2008 Kingsin kotiottelussa Colorado Avalanchea vastaan. Doughty teki joukkueensa 3–4-kavennusmaalin, joka jäi samalla ottelun viimeiseksi maaliksi.


title: Drew Doughty

text: Doughty pelasi NHL-tulokaskaudellaan, kaudella 2008–2009, 81 runkosarjaottelua ja teki 27 tehopistettä, kuusi maalia ja 21 syöttöpistettä. Jääaikaa hän sai tuolloin keskimäärin 23 minuuttia ja 49 sekuntia ottelua kohden, eniten tulokkaista ja joukkueensa pelaajista. Kauden jälkeen hänet nimettiin NHL:n tulokkaiden tähdistökentälliseen.


title: Drew Doughty

text: Doughty nimettiin vuonna 2010, toisen NHL-kautensa päätteeksi, NHL:n toiseen tähdistökentälliseen. Hän oli myös ehdolla parhaan puolustajan palkinnon James Norris Memorial Trophyn saajaksi. Doughty sijoittui runkosarjakaudella 2009–2010 puolustajien pistepörssin kolmanneksi, puolustajien maalipörssin jaetulle sijalle kaksi sekä puolustajien syöttöpörssin jaetulle sijalle viisi.


title: Drew Doughty

text: Kaudella 2011–2012 Doughty oli voittamassa Los Angeles Kingsin seurahistorian ensimmäistä Stanley Cupia. Kings kohtasi NHL:n loppuottelusarjassa New Jersey Devilsin ja voitti mestaruuden otteluvoitoin 4–2. Doughty oli pudotuspelien 2012 eniten pisteitä tehnyt puolustaja tehtyään 16 tehopistettä, neljä maalia ja 12 syöttöpistettä, 20:ssä ottelussa.


title: Drew Doughty

text: Doughty oli voittamassa kultaa jääkiekon nuorten maailmanmestaruuskilpailuissa 2008, jotka pelattiin Tšekissä. Hänet nimettiin turnauksen parhaaksi puolustajaksi. Doughty pelasi ensimmäiset miesten jääkiekon maailmanmestaruuskilpailunsa vuonna 2009 Sveitsissä. Hän teki turnauksessa seitsemän tehopistettä, maalin ja kuusi syöttöpistettä, ja oli voittamassa hopeaa. Vuonna 2010 hän edusti Kanadaa Vancouverin talviolympialaisten jääkiekkoturnauksessa. Hän teki kaksi tehopistettä seitsemässä ottelussa, molemmat syöttöpisteitä, ja oli voittamassa olympiakultaa.


title: Danny Koevermans

text: Danny Koevermans (s. 1. marraskuuta 1978 Schiedam, Alankomaat) on alankomaalainen jalkapalloilija. Hän edustaa kanadalaista pelaavaa Toronto FC:tä ja on pelipaikaltaan hyökkääjä.


title: Danny Koevermans

text: Danny Koevermans aloitti ammattilaisuransa Sparta Rotterdamista, jossa hän pelasi yhteensä viisi kautta. Vuonna 2005 hän siirtyi AZ Alkmaariin. Läpimurtonsa hän teki toisena AZ Alkmaar kautenaan, jolloin hän oli yksi Eredivisienin parhaita maalintekijöitä, 22 maalillaan. Elokuussa 2007 hän siirtyi PSV:hen 6 miljoonan euron siirtosummalla. Hänet hankittiin Sevillaan siirtyneen Arouna Konén korvaajaksi.


title: Danny Koevermans

text: Maajoukkue debyyttinsä hän teki EM-karsintaottelussa Sloveniaa vastaan 28. maaliskuuta 2007. Ensimmäisen maalinsa maajoukkueessa hän teki 17. marraskuuta 2007 Luxemburgia vastaan.


title: Cicindela

text: Cicindela on kovakuoriaisiin ("Coleoptera") kuuluva suku.


title: Cicindela

text: Suomessa on tavattu neljä suvun lajia. Yleisin laji on kenttäkiitäjäinen ("Cicindela campestris"). Muita tavattuja lajeja ovat nummikiitäjäinen ("Cicindela sylvatica"), hietikkokiitäjäinen ("Cicindela hybrida") ja "Cicindela maritima".


title: Anna Easteden

text: Anna Easteden (aik. Anna Katariina Shemeikka, s. 29. marraskuuta 1976 Tohmajärvi) on suomalainen näyttelijä ja malli. Easteden on näytellyt enimmäkseen yhdysvaltalaisissa televisiosarjoissa ja elokuvissa.


title: Anna Easteden

text:
Anna Easteden syntyi maanviljelijäperheen vanhimpana lapsena Tohmajärvellä. Eastedenilla on yksi veli. Easteden suoritti lukion noin vuodessa Joensuun lyseon lukion iltalinjalla ja kirjoitti ylioppilaaksi 17-vuotiaana. Tuolloin hänellä oli jo takanaan yksi vaihto-oppilasvuosi Yhdysvalloissa.
Easteden aloitti uransa mallina käytyään mannekiinikoulun 12-vuotiaana Joensuussa. Hän pääsi " SinäMinä"-lehden kanteen vuonna 1994, mikä oli myös hänen ensimmäinen kansikuvansa. Easteden (silloinen Shemeikka) voitti 1993 "SinäMinä"-tyttö -kilpailun.


title: Anna Easteden

text: Vielä teini-ikäinen Easteden sai ensimmäisen ison mallisopimuksen japanilaisen agentin kanssa ja muutti Tokioon. Siellä hän oli kuuluisan muotisuunnittelija Akira Kimijiman vakiomallina ja teki mainoskuvia monelle suurelle japanilaiselle yhtiölle. Näitä olivat muun muassa Kanebo, Sony, Nissen, Wacoal, Oricom, NEC ja Lux. Easteden teki mallintöitä Japanin lisäksi myös monissa muissa maissa, kuten Hongkongissa, Etelä-Koreassa, Taiwanissa, Singaporessa, Malesiassa, Indonesiassa, Uudessa-Seelannissa, Yhdysvalloissa ja Slovakiassa. Eastedenin asiakkaita Yhdysvalloissa ovat muun muassa Avon Products, Salvatore Ferragamo, Calvin Klein, XOXO, Hermes, Diesel, Pony, T-Mobile, Toyo Tires, Michael Antonio, Jockey, Ashworth, Kohl’s, Nissan ja Victoria's Bridal.


title: Anna Easteden

text: Anna Easteden aloitti näyttelijän uransa tekemällä TV-mainoksia Japanissa, Taiwanissa ja Yhdysvalloissa. Eastedenin ensimmäinen palkallinen teatterituotanto oli Prinsessa Ruusunen Tivoli-teatterissa Chicagossa, missä hän näytteli nimiroolin. Easteden on tunnettu roolistaan Beestinginä yhdysvaltalaisessa televisiosarjassa "Who Wants to Be a Superhero?". Easteden on näytellyt myös televisiosarjoissa "Miehen puolikkaat", "Bones", "Passions" ja "Päivien viemää". Lisäksi hän on esiintynyt Lisa Kudrow’n vartalona elokuvassa "Happy Endings". Easteden juonsi "Wipeout Suomi" -TV-ohjelmaa Suomessa Fox-kanavalla keväällä 2013.


title: Anna Easteden

text: Easteden vietti muutaman kuukauden Bratislavassa, Slovakiassa heti Slovakian tasavallan itsenäistyttyä. Easteden auttoi Yhdistyneiden kansakuntien pakolaisasiain päävaltuutettua (UNHCR) kirjoittamalla juridisen tutkielman Euroopan maiden turvapaikanhakijoita koskevista laeista. Eastedenin tutkimus vaikutti voimakkaasti Slovakian tasavallan turvapaikanhakijoita koskeviin lakeihin, jotka olivat tuolloin valmisteltavina.


title: Anna Easteden

text: Easteden on ollut naimisissa yhdysvaltalaisen baseballvalmentajan Rob McKinleyn kanssa vuodesta 2007. Easteden asuu Los Angelesissa.


title: Kuopion taidemuseo

text: Kuopion taidemuseo on Pohjois-Savon aluetaidemuseo. Se syntyi lähes 30 vuoden suunnitelmien ja tilapäisten näyttelytilojen kauden jälkeen vuonna 1980.


title: Kuopion taidemuseo

text: Taidemuseo sijaitsee kaupungin keskustassa tuomiokirkon vieressä, lähellä kauppatoria. Talo on entinen pankkirakennus.


title: Kuopion taidemuseo

text: Kuopion taidemuseon kokoelmiin kuuluu noin 6 700 teosta. Kokoelmat muodostuvat pääosin suomalaisesta taiteesta. Kokonaisuus muodostuu Kuopin taidemuseon, Kuopion kaupungin, Osk. Huttusen, Leonardo da Vilhun ja Pekka Halosen kokoelmista sekä muista yksittäisistä kokoelmista.


title: Kuopion taidemuseo

text: Kuopion taidemuseon omaa kokoelmaa on kartutettu vuodesta 1981. Se sisältää yli 800 teosta, joista valtaosa on pohjoissavolaista nykytaidetta ja taihdehistorian klassikoita 1800-luvulta nykypäivään. Kokoelma on esillä Lintukoto-perusnäyttelyssä. Siihen kuuluu muiden muassa Juho Rissasen ja Von Wrightin veljesten töitä.


title: Kuopion taidemuseo

text: Kuopion kaupungin kokoelmaa on kartutettu vuodesta 1949 alkaen ja siihen kuuluu yli 1 900 teosta. Teokset ovat pääasiassa esillä ympäri kaupunkia muun muassa virastoissa, laitoksissa ja muissa julkisissa tiloissa.


title: Kuopion taidemuseo

text: Osk. Huttusen taidekokoelmaan kuuluu 91 teosta, jotka Huttunen testamenttasi Kuopion kaupungille ”Savon taidemuseon aluksi”. Leonardo da Vilhun eli Risto Vilhusen kokoelma kattaa yli 2000 teosta, pääasiassa piirrostaidetta ja grafiikkaa suomalaisilta nykytaiteilijoilta. Kokoelma lahjoitettiin taidemuseolle vuonna 2010. Vuonna 2008 taidemuseo sai talletuksena Pekka Halosen 150 teoksen kokoelman, joka sisältää erityisesti 1980-luvun kotimaista ja kansainvälistä maalaustaidetta.


title: Kuopion taidemuseo

text: Muita kokoelmia ovat muun muassa Kuopion Luonnon Ystäväin Yhdistyksen ja J.Fr.Tuhkasen kokoelmat.


title: Kuopion taidemuseo

text: Saastamoisen säätiön teoksia oli museon hallussa 1980–1999, mutta tilojen puutteen vuoksi kokoelma talletettiin Espoon kaupungille ja sijoitettiin EMMAan vuonna 1999.


title: Kuopion taidemuseo

text: Vuoden 2008 suuri näyttely oli Kuopion Kuvataiteilijat ry Ars Libera 50-vuotisnäyttely. Näyttely oli esillä 10.10.2008-1.2.2009.


title: Axel Heinrichs

text: Axel Ossian Andreas Heinrichs (23. maaliskuuta 1864 Tenhola – 14. lokakuuta 1936 Helsinki) oli suomalainen filosofian tohtori, fysiikanopettaja ja meteorologi. Hänen vanhempansa olivat ruukin isännöitsijä Anders Heinrichs ja Amanda Charlotta Brunström. Hänet vihittiin avioliittoon vuonna 1889 Johanna Matilda Rönnholmin kanssa.


title: Axel Heinrichs

text: Opiskelujensa lomassa hän toimi assistenttina Suomen Tiedeseuran Meteorologisessa Päälaitoksessa ja Keisarillisessa Aleksanterin yliopistossa fysiikan opettajana. Hän on myös toiminut säätyvaltiopäivien pikakirjoittajana. Vuosina 1882–1884 Heinrichs oli Sodankylässä napapiiritoimikunnan jäsenenä. Heinrichs toimi lähes koko työuransa Meteorologisessa Päälaitoksessa tutkijana. Hän tutki mm. Suomen lumi- ja jääolosuhteita. Lisensiaatintyönsä Heinrichs sai valmiiksi 1901. Vuonna 1907 hänet promovoitiin filosofian tohtoriksi. Heinrichs toimi vuosina 1908–1909 myös tilastoijana muissa valtion laitoksissa.


title: Axel Heinrichs

text: Axel Heinrichsin poika oli jalkaväenkenraali Axel Erik Heinrichs.


title: Mikkelin taidemuseo

text: Mikkelin taidemuseo on Etelä-Savon aluetaidemuseo. Se syntyi vuonna 1976, kun vuodesta 1970 toimineeseen Johannes Haapasalon museoon yhdistettiin Martti Airion lahjoittama taidekokoelma. Airio oli helsinkiläinen suomen kielen opettaja, joka testamenttasi kokoelmansa Mikkeliin, koska halusi tuoda taidetta suurten keskusten ulkopuolelle, ja koska Mikkeli lupasi säilyttää taidekodin kokonaisuutena.


title: Mikkelin taidemuseo

text: Taidemuseon rakennus on graniittinen talo Mikkelin kaupungin keskustassa. Rakennuksen on suunnitellut Armas Rankka ja se on valmistunut vuonna 1912.


title: Mikkelin taidemuseo

text: Mikkelin taidemuseon kokoelmissa on paljon jälki-impressionistisia ja ekspressionistisia teoksia, lähinnä suomalaista taidetta 1870-luvulta 1980-luvulle, huonekaluja, itämaisia mattoja ja pienesineistöä jotka kuuluivat Martti Airion lahjoittamaan kokoelmaan. Myös Johannes Haapasalon veistoksia on huomattava kokoelma.


title: Mikkelin taidemuseo

text: Mikkelin kuvitustriennale esittelee kirjankuvituksia kolmen vuoden välein. Alueen taiteilijat pitävät museon tiloissa yksityisnäyttelyitä. Siellä on myös kiertäviä näyttelyitä, kuten vuonna 2007 Eero Järnefeltin ja Venny Soldan-Brofeldtin teoksia Järvenpään kaupungin kokoelmista.


title: Brian Sutherby

text: Brian Sutherby (s. 1. maaliskuuta 1982 Edmonton, Alberta) on kanadalainen ammattilaisuransa päättänyt jääkiekkoilija.


title: Brian Sutherby

text: Sutherby aloitti jääkiekon Albertan junnuliigoissa. 15-vuotiaana hän siirtyi AMHL-junioriliigaan "CAC Inland Cement"in joukkueeseen, mistä hän jatkoi jo seuraavana WHL-liigaan Moose Jaw Warriorsiin. Washington Capitals varasi Sutherbyn täysi-ikäisenä vuoden 2000 , mutta hän ei tehnyt heti sopimusta seuran kanssa.


title: Brian Sutherby

text: Kauden 2000–2001 lopulla Sutherby solmi sopimuksen Capitalsin kanssa, ja hän matkasi aivan runkosarjan lopulla seuran farmijoukkueeseen Portland Piratesiin. Kaudella Sutherby pelasi ensimmäisen NHL-ottelunsa Capitalsin paidassa, mutta hän palasi ennemmin takaisin Warriorsiin seuran pudotettua hänet takaisin farmiin.


title: Brian Sutherby

text: Seuraavalla kaudella Sutherby palasi Capitalsin organisaatioon, eikä pelannut farmissa kuin viisi ottelua ennen nousuaan Capitalsin edustukseen. Sutherby teki läpimurtonsa kyseisellä kaudella ja hänet valittiin pelaamaan tulokkaiden tähdistöotteluun, jossa hänet palkittiin arvokkaimpana pelaajana. Kauden aikana Sutherby pelasi yhteensä 72 ottelua tehden 11 tehopistettä.


title: Brian Sutherby

text: Kauden Sutherby vietti osittain farmissa, eikä pelannut NHL:ssä kuin 30 ottelua. Tätä seurasi , jonka hän pelasi AHL-liigassa Portlandissa. Sutherby pelasi Washingtonissa aina kauteen , minkä aikana hän toimi puolitoista kautta joukkueen varakapteenina. Kyseisellä kaudella hänet myytiin Anaheim Ducksiin vaihdossa varaustilaisuuden toisen kierroksen varausvuoroon.


title: Brian Sutherby

text: Seuraavalla kaudella Anaheim myi Sutherbyn edelleen Dallas Starsiin vaihdossa David McIntyren pelaajaoikeuksiin ja varausvuoroon. Stars solmi kahden vuoden jatkosopimuksen Sutherbyn kanssa kauden jälkeen. Kahdan Dallas-kauden jälkeen Sutherby teki sopimuksen AHL:ssa pelaavan San Antonio Rampagen kanssa.


title: The Atlantic

text:
The Atlantic (myös The Atlantic Monthly) on yhdysvaltalainen aikakauslehti, joka on perustettu 1857. Se oli alkujaan kirjallisuus- ja kulttuurilehti, mutta nykyisin se on yleisaikakauslehti. Sen sisältö keskittyy "ulkopolitiikkaan, politiikkaan, talouskysymyksiin ja kulttuurin trendeihin", ja sen kohdeyleisö on ensisijaisesti "mielipidejohtajat".
Lehden perustajaryhmään kuuluivat muun muassa kirjailijat Harriet Beecher Stowe, Ralph Waldo Emerson, Henry Wadsworth Longfellow, Oliver Wendell Holmes, Sr., sekä James Russell Lowell, josta tuli sen ensimmäinen päätoimittaja. Nykyinen toimitusjohtaja ja kustantaja on John Fox Sullivan.


title: Atlantic

text: Atlantic voi tarkoittaa ainakin seuraavia:


title: Press Play

text: Press Play on Diddyn toinen sooloalbumi, joka julkaistiin 17. lokakuuta 2006.


title: Kiraliakeskus

text: Kiraliakeskus on atomi, johon on liittynyt usea keskenään erilainen atomi tai atomiryhmä siten, että keskusatomin lähialue on epäsymmetrinen eli kemian termein kiraalinen. Yksi tai useampi kiraliakeskus voi tehdä koko molekyylistä kiraalisen, jolloin sillä voi olla enantiomeerejä tai diastereomeerejä. Kaikki kiraliakeskuksen tai -keskuksia omaavat molekyylit eivät kuitenkaan välttämättä ole kiraalisia. Tällöin ne ovat mesoyhdisteitä.


title: Kiraliakeskus

text: Joskus myös nimeä stereokeskus käytetään kiraliakeskuksista, mutta tämä ei ole IUPAC:n tunnistama termi.


title: Kiraliakeskus

text: Liittyneitä atomeja/atomiyhmiä on usein neljä ja kiraliakeskus on useimmiten hiiliatomi, jolloin hiiltä voidaan kutsua kiraliakeskuksen lisäksi myös asymmetriseksi hiileksi. Muun muassa myös pii-, typpi-, fosfori- tai rikkiatomit voivat olla neljä ryhmää sitovia kiraliakeskuksia. Esimerkkejä neliryhmäisen kiralikeskuksen omaavista aineista ovat maitohappo ja monet aminohapot (paitsi glysiini).


title: Kiraliakeskus

text: Ryhmiä voi olla myös kuusi, kuten joissain oktaedrisissä metallikomplekseissa, joissa kiraliakeskuksena on jokin metalli-ioni. Muitakin kolmiulotteisia muotoja tai ryhmien lukumääriä voi olla, kunhan kiraliakeskus ja sen ryhmät muodostavat aina epäsymmetrisen alueen keskuksen ympärille.


title: Kiraliakeskus

text: Vapaa elektronipari voi teoriassa toimia kiraliakeskuksen yhtenä ryhmänä, kuten amiineissa. Amiinit kuitenkin läpikäyvät huoneenlämmössä toistuvasti inversion, jossa niihin sitoutuneet kolme atomia tai atomiryhmää heilahtavat toiselle puolelle. Siten ne ovat käytännössä akiraalisia (ei-kiraalisia). Kylmässä lämpötilassa inversio kuitenkin hidastuu ja jotkin amiinit voivat tällöin olla kiraalisia. Amiinien suoloissa liittyneet ionit voivat hidastaa tai estää inversiota, jolloin jokin kvaternäärinen ammoniumyhdiste voi käytännössä olla kiraalinen.


title: Kiraliakeskus

text: Yksittäinen neliryhmäinen kiraliakeskus voi ryhmien paikkaa keskenään vaihtamalla muodostaa kaksi keskenään erilaista kiraliakeskusta. Kuusiryhmäinen oktaedrinen kiraliakeskus voi muodostua enintään 30 eri tavalla, jos kaikki ryhmät ovat erilaisia.


title: Kiraliakeskus

text: Puhuttaessa molekyylistä kokonaisuudessaan, sanotaan eri tavoin kiraliakeskuksistaan järjestäytyneitä, mutta muuten samanlaisten molekyylien olevan keskenään stereoisomeerejä. Näihin luetaan diastereomeerit ja enantiomeerit, mutta muun muassa myös E/Z-isomeerit. E/Z-isomeriasta ei tarvitse välittää jos molekyylissä ei ole kaksoissidoksia. Molekyylissä, jossa on "n" kiraliakeskusta, voi olla enintään 2 stereoisomeeriä. Siis jos molekyylissä on 2 neliryhmäistä kiraliakeskusta, on sillä ehkä 2 = 4 stereoisomeeriä. Jos neliryhmäisiä keskuksia on 3, on stereoisomeerejä ehkä 2 = 8. Kaava on kuitenkin yksinkertaistus ja joissain molekyyleissä mesoyhdisteet voivat vähentää todellisten stereoisomeerien lukumäärää.


title: Kiraliakeskus

text: Vaihtoehtoisia tapoja, joilla atomit tai atomiryhmät voivat kolmiulotteisesti järjestäytyä keskuksen ympärillä, kutsutaan konfiguraatioiksi. Yksittäisen keskuksen, ja tätä kautta koko molekyylin konfiguraatio voidaan kertoa erilaisin nimeämisjärjestelmin, jotta molekyylin rakenne voidaan esittää kirjoitetussa muodossa systemaattisena nimenä konfiguraatio huomioiden. Alla on lueteltu yleisiä nimeämisjärjestelmiä, jotka pätevät neljä erilaista ryhmää sitovasta atomista koostuviin kiraliakeskuksiin.


title: Kiraliakeskus

text:
R, S -isomeria (R, 'oikea'; S, "sinister" 'vasen') määräytyy eri ketjujen prioriteettien kiertosuunnan mukaan. Atomimassoihin perustuvat Cahn–Ingold–Prelog-prioriteettisäännöt määräävät prioriteetin. R, S -järjestelmällä nimetyn aineen sanotaan kertovan yhdisteen absoluuttisen konfiguraation.
, -isomeria (, 'oikea'; , "laevus" 'vasen') kertoo glyseraldehydin konfiguraatiot, joiksi on sovittu kuvan rakenteet. Järjestelmää sovelletaan laajalti myös aminohappojen ja sokerien konfiguraation määrittämiseen suhteessa glyseraldehydiin, mutta hieman eri säännöin. , ja R, S -isomeria eivät ole yhtäläiset. Esimerkiksi useimmat aminohapot ovat ja R, mutta kysteiini-aminohappo on ja S.


title: Kiraliakeskus

text: Aminohappoja varten on kehitetty CORN-sääntö. Aminohapon , -isomerian määräävä kiraliakeskus on hiiliatomi C. Keskus koostuu ryhmistä COOH, R, NH ja H, missä R on sivuketju. Kun aminohappo on käännetty kulmaan, jossa keskuksen vety on lähimpänä katsojaa, ja ryhmät COOH, R, NH ja H ovat myötäpäivään hiiliatomin ympärillä, aminohappo on L-muotoa.


title: Kiraliakeskus

text: On myös olemassa (+), (−) -järjestelmä. Tämä määräytyy stereoisomeerin optisen aktiivisuuden mukaan eikä sillä ole mitään tekemistä konfiguraatioiden sääntöihin pohjautuvan määrittämisen kanssa. (+)-isomeeriä kutsutaan joskus d-isomeeriksi ("dextrorotatory") ja (−)-isomeeriä l-isomeeriksi ("levorotatory"), mutta IUPAC ei suosittele näiden d/l-merkkien käyttöä, sillä nämä voivat mennä sekaisin /-merkkien kanssa.


title: Émile Ali-Khan

text: Émile Ali-Khan (6. kesäkuuta 1902 – 12. toukokuuta 1960) oli ranskalainen yleisurheilija ja olympiamitalisti, joka kilpaili enimmäkseen 100 metrin juoksussa. Hän saavutti Antwerpenin olympialaisissa 1920 hopeaa 4 × 100 metrin viestissä yhdessä René Lorainin, René Tirardin ja René Mourlonin kanssa. Lisäksi hän sijoittui 100 metrin juoksussa viidenneksi ajalla 11,1 s.


title: Émile Ali-Khan

text: Ali-Khan voitti 100 metrillä Ranskan mestaruuden vuonna 1920. Hän juoksi 100 metrillä Ranskan ennätyksen 11,0 s vuonna 1920.


title: René Lorain

text: René Zacharie Alfred Lorain (19. maaliskuuta 1900 – 25. lokakuuta 1984) oli ranskalainen yleisurheilija ja olympiamitalisti, joka kilpaili enimmäkseen pikajuoksuissa. Hän saavutti Antwerpenin olympialaisissa 1920 hopeaa 4 × 100 metrin viestistä yhdessä René Tirardin, René Mourlonin ja Émile Ali-Khanin kanssa. Henkilökohtaisissa lajeissa hän karsiutui 100 metrin juoksun alkuerissä ja 200 metrin juoksun puolivälierissä.


title: René Lorain

text: Lorain voitti 100 metrillä Ranskan mestaruuden vuonna 1921. Hän juoksi 100 metrillä Ranskan ennätyksen 11,0 s vuonna 1920 ja 10,9 s vuonna 1921.


title: Mike Conley (vanhempi)

text: Michael Alex Conley, Sr. (s. 5. lokakuuta 1962 Chicago, Illinois) on entinen yhdysvaltalainen yleisurheilija, joka kilpaili pääasiallisesti kolmiloikassa ja pituushypyssä.


title: Mike Conley (vanhempi)

text: Conley kilpaili yliopistotasolla Arkansasin yliopiston riveissä. Hän voitti kaikkiaan 16 eri yliopistomestaruutta pituushypyssä ja kolmiloikassa.


title: Mike Conley (vanhempi)

text: Ensimmäisiin arvokisoihinsa Conley pääsi Helsingissä 1983. Kolmiloikassa hän oli karsintakilpailun paras tuloksella 16,90 mutta jäi loppukilpailussa neljänneksi vaikka hyppäsikin tuloksen 17,13. Pituushypyn karsinnassa hän hyppäsi tarkalleen karsintarajan 790 ja loppukilpailussa kahdesti 812, mikä riitti varmistamaan Yhdysvalloille kolmoisvoiton Carl Lewisin voittaessa. Neljänneksi sijoittunut Unkarin László Szalma sai saman tuloksen kuin Conley mutta hänen toiseksi paras hyppynsä oli huonompi.


title: Mike Conley (vanhempi)

text: Los Angelesin 1984 olympialaisissa Conley sai nilkkavammastaan huolimatta kolmiloikassa hopeaa tuloksella 17,18. Kultamitalikin oli lähellä, sillä Conleyn viimeinen loikka oli noin 17,5-metrinen mutta niukasti yliastuttu. Voittaja Al Joynerin tulos oli 17,26. Pituushypyssä Conley ei selviytynyt Yhdysvaltain joukkueeseen.


title: Mike Conley (vanhempi)

text: Rooman MM-kisoissa 1987 Conley oli taas mukana molemmissa lajeissa. Kolmiloikan loppukilpailussa hän teki kovan sarjan hypäten kaikilla neljällä mitatulla hypyllään yli 17,30. Bulgarian Hristo Markov teki kuitenkin Euroopan ennätyksen 17,92 ja voitti. Conleyn paras suoritus oli jälleen hänen viimeisensä, joka kantoi hänen ainoana vastatuuleen tehtynä hyppynään 17,67. Pituushypyssä Conley onnistui saamaan vain yhden hyväksytyn hypyn. Tulos 810 riitti kahdeksanteen sijaan kilpailussa, josta tuli surullisenkuuluisa Giovanni Evangelistin tarkoituksellisen suosimisen takia.


title: Mike Conley (vanhempi)

text: Soulin 1988 olympialaisiin Conley ei osallistunut. Tokion MM-kisoissa 1991 hän osallistui kolmiloikkaan sijoittuen kolmanneksi tuloksella 17,62. Jälleen hänen teknisesti paras hyppynsä oli kuudes, jonka tulos oli 17,61 vastatuuleen hypättynä.


title: Mike Conley (vanhempi)

text: Barcelonan 1992 olympialaisissa Conley saavutti vihdoin arvokisavoiton. Hän otti osaa vain kolmiloikkaan ja voitti tuloksella 18,17. Tulos ylitti maailmanennätyksen mutta tuulta oli 2,1 m/s, niukasti liikaa ennätyskelpoisuutta varten.


title: Mike Conley (vanhempi)

text: Conleyn menestys jatkui seuraavana vuonna Stuttgartin MM-kisoissa, joissa hän voitti kolmiloikan tuloksella 17,86. Hän oli mukana vielä Atlantan 1996 olympialaisissa mutta jäi kolmiloikassa neljänneksi tuloksella 17,40. Kaikki neljä kärkimiestä tekivät parhaan tuloksensa neljännellä kierroksella.


title: Mike Conley (vanhempi)

text: Conley sai Yhdysvaltain parhaan kenttälajien urheilijan Jim Thorpe -palkinnon vuosina 1986 ja 1992. Vuonna 2004 hänet valittiin Yhdysvaltain yleisurheilun Hall Of Fameen.


title: Mike Conley (vanhempi)

text: Conley oli 180 cm pitkä ja pelasi koripalloa takamiehenä lukiossa ja ensimmäisenä yliopistovuonnaan. Conley hyödynsi taitojaan myöhemmin voittamalla kuuluisuuksien donkkauskilpailun vuosina 1988, 1989 ja 1992.


title: Mike Conley (vanhempi)

text: Conley työskentelee nykyään World Sport Chicagon toimitusjohtajana. Organisaation tarkoituksena on saada olympialaiset Chicagoon. Aiemmin hän oli High Performance-ohjelman toimitusjohtajana Yhdysvaltain yleisurheiluliitossa.


title: Mike Conley (vanhempi)

text: Conleyn poika Mike pelaa koripalloa NBA:n Memphis Grizzliesissä. Hänen nuorempi veljensä Steve Conley pelasi amerikkalaista jalkapalloa NFL:n Pittsburgh Steelersissä. Conley on rekisteröity NBA-agentti ja edusti poikaansa ja tämän Ohio State -yliopiston joukkuetovereita Greg Odenia ja Daequan Cookia näiden siirtyessä NBA:han.


title: Mike Conley (vanhempi)

text: Conleyn ura oli poikkeuksellisen pitkä ja hänet luokiteltiin maailman parhaiden joukkoon yli vuosikymmenen ajan. "Track and Field News" luokitteli hänet maailman kymmenen parhaan kolmiloikkaajan joukkoon 14 vuotta peräkkäin (kuudesti parhaaksi) ja seitsemän kertaa pituushyppääjien kärkikymmenikköön.


title: Mike Conley (vanhempi)

text: Lisäksi Conley luokiteltiin Yhdysvaltain listan kahdeksanneksi 200 metrin juoksussa 1985.


title: Mike Conley

text: Mike Conley -nimisiä henkilöitä:


title: Der Sieg des Glaubens

text: Der Sieg des Glaubens () on Leni Riefenstahlin ohjaama propagandistinen dokumenttielokuva natsien vuoden 1933 puoluekokousjuhlista. Elokuva valmistui samana vuonna.


title: Der Sieg des Glaubens

text:
Verrattuna kaksi vuotta myöhemmin valmistuneeseen Riefenstahlin taitavasti toteuttamaan puoluejuhlaelokuvaan "Tahdon riemuvoitto" ("Triumph des Willens", 1935) "Der Sieg des Glaubens" oli kömpelö. Riefenstahl itse totesi myöhemmin, ettei hänellä ollut riittävästi aikaa kuvauksiin valmistautumiseen ja jälkituotantoon. Kuvauksia häiritsivät myös huonosti informoidut järjestysmiehet, jotka estivät välillä kameramiehiä kuvaamasta. Myös tapahtuman koreografia ja järjestelyt vaikuttavat keskeneräisiltä.
Adolf Hitlerin lisäksi näkyvän sijan elokuvassa saa SA-joukkojen johtaja Ernst Röhm, joka ajoittain näyttää seisovan lähes tasavertaisena lähes jumalarvoon nousseen Hitlerin kanssa. Vajaata vuotta myöhemmin Hitler kukisti SA-joukot puolueen sisäisessä välienselvittelyssä pitkien puukkojen yönä ja teloitutti sen johdon Röhm mukaan lukien. Elokuvaa ei enää saanut näyttää natsi-Saksassa ja kopiot siitä määrättiin tuhottavaksi. Riefenstahl sai tehtäväkseen tehdä uuden elokuvan natsien puoluejuhlista.


title: Der Sieg des Glaubens

text: Elokuvaa ei ole julkaistu Suomessa eikä sitä pidetä julkisessa levityksessä.


title: René Tirard

text: René Tirard (20. heinäkuuta 1899 – 12. elokuuta 1977) oli ranskalainen yleisurheilija ja olympiamitalisti, joka kilpaili enimmäkseen pikajuoksuissa. Hän saavutti Antwerpenin olympialaisissa 1920 hopeaa 4 × 100 metrin viestissä yhdessä René Lorainin, René Mourlonin ja Émile Ali-Khanin kanssa. Henkilökohtaisilla matkoilla Tirard karsiutui sekä 100 metrin että 200 metrin puolivälierissä.


title: René Tirard

text: Tirard juoksi 200 metrillä Ranskan ennätyksen 22,2 s vuonna 1920. Hänen paras tuloksensa 100 metrillä oli 11,0 s vuodelta 1921.


title: Forever (Puff Daddy)

text: Forever on "Puff Daddyn" (nykyinen Diddy) ensimmäinen sooloalbumi vuodelta 1999. Sen julkaisi Bad Boy Records. Albumilta lohkottiin singlet: "P.E. 2000", "Safisty You" ja "Do You Like It... Do You Want It".


title: René Mourlon

text: René Mourlon (12. toukokuuta 1893 – 19. lokakuuta 1977) oli ranskalainen yleisurheilija ja olympiamitalisti, joka kilpaili enimmäkseen 100 metrin juoksussa. Hän saavutti Antwerpenin olympialaisissa 1920 hopeaa 4 × 100 metrin viestijuoksussa yhdessä René Lorainin, René Tirardin ja Émile Ali-Khanin kanssa.


title: René Mourlon

text: Mourlon kilpaili Tukholman olympialaisissa 1912 sadalla metrillä, mutta putosi jatkosta välierissä. Samoissa kisoissa hän oli mukana myös viestissä, jossa Ranska putosi alkuerissä. Antwerpenissä 1920 hän karsiutui 100 metrin puolivälierissä. Mourlon osallistui vielä Pariisin kisoihin 1924, joissa hän karsiutui 100 metrin puolivälierissä ja oli mukana Ranskan viidenneksi sijoittuneessa viestijoukkueessa.


title: René Mourlon

text: Mourlon voitti 100 metrillä Ranskan mestaruuden vuosina 1912 ja 1922. Hän juoksi 100 metrillä Ranskan ennätyksen 11,0 s vuonna 1912 ja 10,8 s vuonna 1924.


title: Japanintilhi

text: Japanintilhi ("Bombycilla japonica") on tilhen vastinlaji Kaukoidässä.


title: Japanintilhi

text: Japanintilhi muistuttaa kooltaan ja ulkomuodoltaan tilheä. Sen pyrstönkärki on kuitenkin punainen, kun se tilhellä ja amerikantilhellä on keltainen. Pyrstön alapeitinhöyhenet ja siiven yläpuolen keskimmäiset peitinhöyhenet ovat punaiset. Sukupuolet ovat samanvärisiä.


title: Japanintilhi

text: Japanintilhi elää lisääntymisaikana vain Venäjän Kaukoidässä ja mahdollisesti Kiinassa Heilongjiangin maakunnassa. Syksyllä se vaeltaa Japaniin, Koreaan, Taiwaniin ja Kiinan itäosiin. Laji on otettu uhanalaisten lajien listalle pesimäalueilla tapahtuneiden muutosten, lähinnä ylimitoittujen hakkuiden ja pääasiassa Kiinassa tapahtuvan häkkilintupyynnin takia. Eurooppaan tuotiin vuonna 1998 noin 5 390 japanintilheä.


title: Japanintilhi

text: Lisääntymisaikana japanintilhet elävät havumetsissä. Syksyllä ne vaeltavat erilaisille marjamaille ja tulevat myös kaupunkeihin.


title: Japanintilhi

text: Pesintä tunnetaan puutteellisesti.


title: Japanintilhi

text: Japanintilhet syövät marjoja ja hedelmiä, pesimäaikana myös hyönteisiä.


title: Seo Tai-ji

text: Seo Tai-ji (; s. 21. helmikuuta 1972) on eteläkorealainen laulaja. Hän nousi 1990-luvun alussa huippusuosituksi K-pop-tähdeksi "Seo Tai-ji & Boys" -kokoonpanonsa myötä. Hän on julkaissut myös sooloalbumeita.


title: Seo Tai-ji

text: "Seo Tai-ji & Boys" oli alun perin lähinnä tanssiyhtye. Pian sen musiikkiin alkoi kuitenkin tulla heavy metalin vaikutteita; ne ovat Seo Tai-jin tuotannossa onnistuneella tavalla yhdistyneet puhelaulutyyliin. Eräällä singlellään hän hyödynsi myös kansanmusiikkia käyttämällä soittimiston joukossa taepyeongso-puhallinta.


title: Seo Tai-ji

text: Laulaja on oikealta nimeltään Jung Hyun-Chul ().


title: Malice n Wonderland

text: Malice n Wonderland on rap-artisti Snoop Doggin kymmenes studioalbumi. Albumi julkaistiin 8. joulukuuta 2009.


title: Malice n Wonderland

text: Se debytoi Yhdysvalloissa Billboard 200 -listan sijalla 23.


title: Müslüm Maqomayev

text: Müslüm Məhəmməd oğlu Maqomayev (, Muslim Magometovitš Magomajev), 17. elokuuta 1942 Baku, Azerbaidžan – 25. lokakuuta 2008 Moskova) oli azerisyntyinen neuvostoliittolainen ja venäläinen ooppera- ja viihdelaulaja. Hän oli äänialaltaan baritoni. Hänen suosionsa oli suurimmillaan 1960- ja 1970-luvulla.


title: Müslüm Maqomayev

text: Maqomayev kuului merkittävään azerbaidžanilaiseen kulttuurisukuun. Hänen isoisänsä Muslim Maqomayev oli azerbaidžanilaisen musiikin perushahmoja.


title: Müslüm Maqomayev

text: Vuosina 1964–1965 Maqomayev oli koeajalla Milanon La Scalassa, ja kun hän palasi Moskovaan, hänelle tarjottiin kiinnitystä Bolšoi-oopperaan, mutta hän kieltäytyi ja antautui sen sijaan viihdemusiikin esittämiselle ja myös säveltämiselle. Myöhemmin 1960-luvun loppupuolella hänelle tarjottiin Pariisin Olympia-teatteriin sopimusta, jota hän vakavasti harkitsi, mutta kulttuuriministeri Jekaterina Furtsevan päätöksellä hän ei saanut lupaa.


title: Müslüm Maqomayev

text: Maqomayev suosio Neuvostoliitossa oli valtava, ja hän sai useita kunnianosoituksia, muun muassa arvonimen Neuvostoliiton kansantaiteilija. Hänen vaimonsa oli oopperalaulaja Tamara Sinjavskaja.


title: Federico Luzzi

text: Federico Luzzi (3. tammikuuta 1980 – 25. lokakuuta 2008) oli italialainen tennispelaaja. Luzzi oli parhaimmillaan sijalla 92 ATP:n maailmanlistalla. Hän sai 200 päivän pelikiellon ja 50 000 dollarin sakot vedonlyönnistä tenniksessä.


title: Federico Luzzi

text: Luzzi pelasi urallaan myös Italian Davis Cup -joukkueessa, jossa hän voitti kaksi ottelua ja hävisi kaksi. Vuonna 2001 hän voitti suomalaisen Ville Liukon 4 tuntia 35 minuuttia kestäneessä ottelussa. Tämä on pisin italialaisen pelaama Davis Cup -ottelu koko turnauksen historiassa.


title: Federico Luzzi

text: Luzzi kuoli leukemiaan lokakuussa 2008 vain 28-vuotiaana.


title: Randy Jones (täsmennyssivu)

text: Randy Jones voi viitata seuraaviin henkilöihin:


title: Lee Hyori

text: Lee Hyori (; s. ) on eteläkorealainen R&B & hip-hop laulaja, sekä näyttelijä. Hän tuli tunnetuksi vuonna 1998 perustetun Fin.K.L-tyttöbändin jäsenenä. Hän on sittemmin aloittanut soolouran; ensimmäinen oma albumi näki päivänvalon vuonna 2003. Ensimmäisellä soolo-albumillaan hän voitti useita palkintoja. Hyorista on täten tullut parhaiten tienaava eteläkorealainen nainen.


title: Lee Hyori

text: Hyori aloitti uransa Korealaisessa pop tyttöbändissä Fin.K.L.. Bändin vanhimpana, hän oli "johtaja". Hyori löydettiin, kun hän oli ottamassa tarrakuvia ystävänsä kanssa ja oli viimeinen, joka liittyi Fin.K.L.ään, juuri ennen debyyttiä tammikuussa 1998. Fin.K.L.än virallinen debyytti oli 22. toukokuuta 1998, heidän ensimmäisellä virallisella singlellään "Blue Rain." Fin.K.L.stä tuli yksi kuuluisimmista ja menestyksekkäimmistä Korealaisista bändeistä ikinä.